text:
Umugabo wanjye ahora mu mishinga itunguka nkore iki ?
Muraho neza bakunzi b’agasaro.com
Ndabashimiye ukuntu mugira inama abantu ! Nifuzaga ko nanjye mumfasha.
Ndi umudamu, mbyaye rimwe ariko ndanatwite. Mfite umugabo wumwana mwiza, ni imfura rwose ntacyo munenga pe ! Muri macye ya mico yabagabo baba mu kabari no mu bagore ntabyo agira nabihagararaho rwose !
Ikinteye kugisha inama rero nuko nta rugo ruburamo agatotsi. Umugabo wanjye agira imishinga myinshi mu mutwe pe ! (ari ambitious) usanga ari wa muntu ushishikajwe n’uko dutera imbere tukubaka inzu natwe tukagira iyo modoka nk’abandi ! Rero tutarabana yaguze ikibanza. Nyuma yatse ibyangombwa byo kubaka asanga ntihemewe kubakwa amazu asanzwe. Aba araparitse. Iki kibanza reka tukite ikibanza A.
Twakoze ubukwe afite credit imukata ibihumbi 180 kubera business yari yarashatse gukora igahomba. Ubwo rero yapangaga ko iyo credit nivamo azahita afata indi akubaka muri icyo kibanza ariko dusanga kuhubaka bidakunda kuko hagenewe amagorofa kuri plan yumugi.
Hagati aho ariko njye ibintu bya credit birangora kuko mba mbona duhora mu bukene ugasanga arukurya ntiturya, ni wa muceli na kawunga n’ibishyimbo bya buri kwezi. Ari ukwita ku mwana ntibigenda neza. None dore haje n’uwa kabiri ! Ari ukwambara ntitwambara kandi dukora twese. Kuko iyo bamukase amafaranga asigaye akishyura inzu ubundi nanjye nkagura udukenewe usanga twashiriwe ku buryo na wa mukecuru ukubyara akwitabaje utamubonera nigihumbi (mwibuke ko gusazisha ababyeyi ari inshingano z’abana).
Kera kabaye rero ya credit yarashize. Ndavuga nti byibura noneho tugiye kubaho ! Ntibwakeye kabiri aba asubiye muri bank yaka 5millions tutabivuganye. Agura ahandi hantu ikibanza atanahanyeretse ngo mpashime cyangwa tubiganireho. Ndibuka twicaye ku meza mugitondo ari kumbwira ngo agiye kwishyura ikibanza. Ndaceceka ndaruca ndarumira ! Ikibanza yakishyuye 3.5millions. Nuko ati 1.5 nzaba nzamuyemo akantu nimbona icyangombwa. (Iki kibanza reka tukite B). Reka rero nasaba icyangombwa bamubwire ko hashobora kuzaca umuhanda ko bikiri mu nyigo ku rwego rw’akarere !!! Ubwo nibwo yatangiye kujya noneho ampa amakuru kandi ajya kugura atarigeze anyitwaza ! Wenda iyo anjyanayo simpashime, biba byaradukijije icyo gihombo !! Nuko rero mbaye ahoooo ya 1.5 ntimumbaze aho yagiye (gusa iyo nkoze analyse mbona twarayiriye igashira kubera umushahara uhora mu bibazo nagira icyo musaba wenda agakoraho !) Nuko mbitekereza kuko kuva twabana ntitujya twicara ngo dupange ngo hakenewe ibi kandi bizaboneka gutya !
Hagati aho hakaba n’inguzanyo zo ku kazi kabo iyo ufite ikibazo ushobora gusaba nka 1million nayo bakajya bagukata buri kwezi. Izi nazo azifata ubutitsa kubera ko duhora muri besoins ! Muri make mu bihumbi 500 ahembwa iyo bank itwaye 180 no ku kazi bagatwara 120 murabyumva asigara ni ayinzu ya 100 irindi 100 tukaguramo ibyihutirwa cyane. Hagati aho salaire yanjye niyo ikora cyane ibintu byo mu rugo aho usanga naguze amata ama pampa byumwana izo mbuto n’utundi tudetaye dutwara amafranga ariko utirirwa ubwira umugabo. Muri make iyo mpembwe 250k nkavanamo amatike ya 50k no kurya nkavanamo nka 30 zo guha umukecuru, Usanga hasigaye 180 hanyuma ikibuze cyose nkakigura ku buryo kugirango nzigurire umwenda ni intambara. Mpora ncupiye nsa nabi, umusatsi narogoshe nta rukweto ! Mwibaze umuntu umaze imyaka itatu yubatse nkaba ntarambara igitenge na rimwe ! Basin yo mperuka iyo nashyingiranwe nayo ntikinkwira. Ushobora kumva ibi ari ubutesi cyangwa ibindi. Ariko birababaza iyo ufite millieu runaka ubamo cyangwa se akazi ukora biba bisaba ko byibuze ugerageza kugaragara neza. Umwana umaze imyaka ibiri, aracyambara utwenda naguze ngiye kubyara. Ntibikimukwira ni uguhatamo.
Aho rero mfite ikibazo nshaka ko mungira inama ni uko ejobundi umugabo aherutse kujya gusura ikibanza A. Yagerayo bakamubwira ukuntu ashobora kuhashyira akazu ka makeya bigakunda. Nuko aba araje ati rero fata avance sur salaire ya 3million twubake ikibanza A. Inti se bizakunda ? Ati wowe menya ko tugiye kwimukirayo tugatura hafi yaho ubundi nkahita nshyiramo akazu. Mu mutwe wanjye numvishe nsaze ! Ntekereje ko ngiye kubyara, ntekereje ko umushahara we nywufata nkutabaho kuko bahora bawukata numva ndasaze !! Ubu mfate uduhumbi 250 ndushyire muri credit, njye nsigarana 150 ubwose noneho ninkuramo amatike yaho hantu ko ari kure cyane nzasigarana iki ? Tuzabaho dute ? Ubundi se bwo ibyo apanga nzi gute ko bizacamo ? cyangwa ni ugupfa gufata amafranga byakwanga tukayarya bikarangira ?
Mu by’ukuri umugabo ni umwana mwiza ariko mbona afite ikibazo muri project assessment ! Kandi ntanganiriza ngo tubivugeho dufatanye gukora plan ! Ubu rero njye gutura iyo bigwa, utu miliyoni dushye, dusigare turya umunyu koko ngiye no kubyara ??? Ubundi nari narateguye ko nzabyara 2020 ibibazo bimaze kugabanuka. Nuko onapo irananira nkagira hypertension. Muri arbef bati icyo washobora ni condoms. Narazizanye umugabo arazanga ndajugunya ngo ntiyirukanira umugabo akajya ahandi. Arangije ati humura tuzajya twiyakana. Bibaye ahooo ngiye kubona mbona ibyo twavuganye ntabikoze. Inda iba irinjiye kandi numvaga naramwizeye. Umenya yaranabikoze abishaka kuko mbimubwira ntiyatunguwe cyangwa ngo yikange bitewe na situation turimo.
Rimwe njya nibaza nti se Mana umugabo wanjye ubu si umugome nkaba ntabibona ? Ubundi nkibaza ubu se umuntu uhora untura hejuru ibintu atambwiye ubundi bwo arankunda ? Ubundi nkibaza umuntu tutaganira tutajya tunavugana n’ijambo na rimwe ubundi uyu mubano wo iherezo ryawo ni irihe ? Ubundi nkongera nkibaza umuntu uhora apanga imishinga igapfa ubwo si inyatsi cyangwa kutagisha inama ? None njye nzahora muri urwo ? Nkomeze nkurikira umuntu ukora ibintu bidacamo kandi wenda hari ubundi buryo twakabikoze bigakunda ? Ntago byumvikana ukuntu urugo rwinjiramo 750k twaba mu buzima bushaririye hejuru yimishinga iba itanakorewe inyigo neza. Ugasanga amafranga araza ajya mu mifuka ya bank niyo mishinga itanaciyemo ngo mvuge ngo ndarya ubusa ariko ndi mu nzu yanjye !
Nimungire inama nimba nzamwemerera ngafata credit yibintu ntazi ngo ni ukugirango ntababaza umugabo. cyangwa nimba nzabyanga nkirengera ingaruka z’umubano wacu uzaba ujemo agatotsi. Vraiment njye iyaba ari umuntu ukora ibintu bigacamo nakamushyigikiye pe ! Ariko from day 1 mbona duhomba gusa gusa ! Murakoze !
Nawe niba ufite ubuhamya cyangwa ushaka kugisha inama twandikire kuri agasaromagazine@gmail.com
photo : google
Ibitekerezo byanyu
-
Nonese azubaka akazu gato nta bya gombwa bazagasenya, ikindi muri iki gihe iyo ugiye kugura ikibanza ubanza kujya kureba igishushanyo mbonera mbere yo kugura.nubwo uvuga ariko ngo ntimuganira nkubwo yakubwiye ngo ufate avance sur salaaire ntacyo wamushubije nutamusubiza rero azakora ibyo atekereza naho guhomba ho bibaho ntazareka gushora amafranga ngo adahomba kuko ntawupfusha uwo atabyaye agomba kujya agerageza gusa mwabanje kubyemeranyaho.
-
Egoko Manaaa njye ndumva umugabo wawe atajya ashikama ngo ashake amakuru neza. Ayo mafranga yataye muri ibyo bibanza uyashyize hamwe wagura inzu yuzuye rwose yo kubamo. Ashobora kuba rero ahubuka kandi ntajye gushaka amakuru neza ngo akore ibintu yitondeye. Njye rero inama nakugira nuko wareka credits mufite zikavamo ukabona gufata iyongiyo. Kuko ushobora kwishinga iyo mishinga itunguka ukarwaza bwaki da !
-
Kucyo wsgishije ho inama cyo gufata inguzanyo ku mushahara wawe byo ntuzabikore kuko ugiye kubyara kandi uwo mwana wanyu mukuru agiye kuzajya kw’ishuri. nonese muzaba mutabasha kurya, muzabasha kwigisha umwana. njye makugira inama yo gutura hafi y’akazi hashobora no kuzaboneka ishuri ry’umwana. naho ibyo kuvuga umubano wanyu uzazamo agatotsi byo ubyitege ariko unabisengere maze uzamuganirize mubare iby’ingenzi mukenera buri munsi mu kwexi. umwereke ko ntagisigara. hanyuma azabyumve . natanabyumva kandi izo credit zitagira gahunda ntuzishoremo. kuko nunundi ntimuzabura gushwana murimo gusangira ubusa. reka azakurakarire ariko bike bishoboka bikenewe murugo byo ubibone.
-
Eeeee ko numva ari hatari abantu binjiza ibihumbi 750000 kukwezi ukabura ibyo wambara numwana wawe kweri birababaje
jye numugore wange twinjiza ibihumbi 190000 kukwezi kandi natwe turakodesha ntanzu tugira ariko ntakibazo dufite
ok reka nkugire inama nkumuntu mukuru mureke iyo myenda murimo bank muyishyure noneho ukurikirane neza ibyo arimo kukubwira ko aribyo noneho mubone gupanga indi mishinga bushyashya
ese ubundi ubwo ko akubwira ngo ikibanza A ngo hajyamo inzu iciriritse urumva atakubeshya abo babimubwira baramushuka kbs jye sinabikwizeza murakoze
-
Abagore rwose tujye tumenya gutekereza. Murimoguhomba mukungukira bank. Hari uburyo bwinshi mushobora gukoresha mutatse inguzanyo. Mutekereze Kiri compte blocker mugiye mwumvikana amafaranga mwajya mushyiramo umwaka wagera mufite menshi noneho mukareka kwipassa muremure mugakora umushinga wunguka ushobora kukwishyurira inzu no kugura ibyibanze byo murugo.tekereza nko kugura isambu mugahinga mukagurisha. Nindi mishinga yunguka irahari. Umenye ko Abana bariho barakura ejo baratangira kwiga niba hari ikintu gihenze ni amashuri yabana. Nabyo mubiterezeho .muri mubantu binjiza amafaranga menshi mukwezi ariko kuyapangira bisaba ubushishozi. Hanyuma wanga kubwiza ukuri umugabo wawe ngo udasenya ariko amadeni namara kuba menshi muzasenya. Hari abagabo nzi bamara gufata amadeni menshi bagashuka nabagore ngo bayafate igikurikiraho niki ? Arambuka akaguta aho ugasigara uvuga ngo iyo mbimenya. Kandi warabirebaga. Ideni sikintu iyo urifite ntusinzira. Nkaba numva mwarya bike mukaryama Kare.
-
umugabo wawe ni umwana mwiza mu buhe buryo ? ibi simbyemera ariko sinshaka ko umureba nabi kuko bishobora gukemuka.
umugabo wawe arikunda kandi ntaramenya ko yashatse ko afite umufasha apana umukozi cg se iki.
ni gute umuntu w’umwana mwiza yashyira mu kaga ejo hazaza h’umuryango we. wowe ubundi wagombye kuboneza urubyaro ukabanza ukareba aho bijya, mukajya kuri page imwe mbere yo kubyara abandi.
wibuke nawe ko imyenda afata nawe uzayishyura kuko mwasezeranye.
none rero reka imiteto(aho uvuga ngo uraruca urarumira) harya wagombaga kumusarana mu kinyabupfura ukamubwira ko uri bwahukane naramuka afashe inguzanyo akagura ikibanza mutabyumvikanyeho.
uri umufasha fata umwanya wawe mu rugo rwawe. haguruka ushikame uharanire urugo n’umuryango byawe. abantu nkabo bahubuka babaho ariko umaze kubibona kenshi ugomba kubikurikirana.
gusa wenda muracyari batoya imyaka ikaba ituma yitwara uko yitwara. ariko se ntagira inshuti cg imiryango yagisha inama ? niba hari umuntu uzi yubaha ushyira mu gaciro wamwiyambaza akagufasha kumuganiriza. umugabo ahahira urugo nkinshingano ntabwo arusahura.
uravuga ko mutavugana nijambo na rimwe none ubwo mubayeho mute ? iri niryo pfundo ry’ibibazo byanyu. ukeneye kumusaba ko mwicara mukaganira ukamubwiza ukuri uko ubona ibintu kandi ukamubwira ibikuremereye byose. nawe azagusobanurire umwanya abona ufite muri urwo rugo.
hanyuma ntawe utekereza ko ibyo uvuga ari imiteto kuko ikibazo cyawe kirakomeye cyane.
-
urakoze kuba intwari ukagisha inama, nizeye ko witeguye kwakira inama nziza zitandukanye no kwiyemeza kuzishyira mu bikorwa.
1)Iyo ikibazo kibaye mu rugo umugore uzi ubwenge yihutira kubanza kureba uruhare rwe muri icyo ikibazo, yamara gutunganya uruhare rwe akabona kugerageza gutunganya uruhare rw’umugabo. Uruhare rwawe rwambere nabonye mu buzima bushaririye nuko ntacyo wakoze ngo muhe urugo rwawe icyerekezo mu mikoreshereze y’amafaranga mwishyura. Ntarirarenga kandi humura ingo nyinshi zinyura muri aka kajagari mu myaka yambere. Uruhare rwa kabiri nuko ushobora kuba musesagura muburyo mutazi kuko 100,000 umugabo atanga yo guhaha na 180,000 risaguka kumushahara wawe ntakuntu atababeshaho neza mufite umwana 1 gusa. Ubanze ufate akanya ugenzure uko muhaha, ugomba guca akenge ugahaha ibikenewe kandi ukamenya kubicunga neza. Jyewe mpahisha 250,000 turi abantu 9 mu mujyi wa Kigali kandi turya neza rwose. Hanyuma ukukwezi kwa mbere ugukoremo igerageza, ujye ukora list yo guhaha, uyibike kuburyo ukwezi kuzarangira uzi neza ibyo mukenera mu kwezi, biguhe icyerekezo.
2)Umwana w’imyaka 2 ntabwo aba acyambara pampers, wihutire kuzimuvanaho uzaba uramiye amafaranga yazigendagaho. Nanjye mfite umwana muto ari hafi kugira umwaka n’amezi 11, byari nagerageje kuzimuvanaho kuva afite umwaka n’igice birananira kuberako natanganga amabwirize ku birirwana nawe ntakurikizwe. Mukwezi gushize nafashe conge kugirango nzimuvaneho icyumweru kimwe yaramaze kumenyera. hasize hafi ukwezi nta pampers kumanywa na nijoro. Hamwe no kubisengera Imana yaramfashije azivaho neza kuburyo dukora n’urugendo rurerure sinzimwambike.
3)Ivanemo ko umugabo wawe yaba akwanga kuko ibi byagutera umutima mubi bikaguca n’intege mu kubaka urugo. Ahubwo urebe cyane ibyiza umubonamo nkuko wahamije ko ari umugabo mwiza
4)Numara kwisuzuma, ugamfata ingamba zo gutunganya ibyo ushoboye (guhaha no gukoresha & gucunga neza ibyo mukoresha murugo, kuvana umwana kuri pampers,...) uzatangize inzira y’ibiganiro n’umugabo mu bwenge n’ikinyabupfura n’ubwubahane, muganire ku micungire y’umutungo w’urugo rwanyu, umwereke inyungu yo kuganira ku mishanga y’urugo mwembi (uzirinde kumushinja ibihombo yateje urugo), umwereke ko kwishora mu madeni menshi Atari byiza ahubwo mwarangiza kwishyura inguzanyo mufite mukabona guterura undi mushinga ukomeye, mujye inama yo gutangira kuzigama nubwo watangira kuyo waguraga pampers ukazagenda uzamura bitewe nuko ubushobozi bungana, umwereke ko amafaranga mwinjiza muramutse mufatanije kuyacunga neza yatuma mubaho neza kandi mugatera imbere,....
Iki kiganiro gisaba gutegurwa neza kandi mufite umwanya uhagije wamugushije neza si umwanya wo kumwibutsa amakosa ye ahubwo ni igihe cyo kujya inama. Imyanzuro muzafata uzayandike mwihe igihe gihoraho cyo kuganira ku iterambere ry’urugo rwanyu kuburyo buhoraho.
-
Murakoze.icyo nongera kubyo jacky amaze kukubwira mushake inzu yamake mwe kwipasa muremurekuko nimwebwe ubwanyu muziyubaka ntawuzava hanze ngo aze abubakire,rwose amafaranga mubona kukwezi arahagije ndetse wumvise ko hari nabadahembwa kimwe cya kabiri cyayanyu ariko bayamanaginga neza akabakemurira ibibazo.rero madam egera umugabo wawe muganire kora iyo bwabaga umwiyegereze mufate ingamba nshya muzabigeraho.
-
Ahubwo se mwagurishije ibyo bibanza mukagura ahemerewe kubakwa inzu isanzwe mugatangira fondation yenda credit mukazayifata mwaratangiye kubaka ? Naho ibyo kuvuga ko yaguteye inda abishaka byo amakosa si aye kuko nawe wari uzi ko nta buryo bwo kuringaniza urubyaro mukoresha kandi ntiyajyaga kumenya imikorere y’umubiri wawe kukurusha. So, nibura bimushimire kuba yarabyakiriye neza kuko hari n’uwakumerera nabi.
Nibaza ko nawe ashishikajwe n’iterambere ry’urugo rwanyu ikibazo mufite ni uko mutaganira ngo mujye inama bituma n’izo credit ntacyo zibamarira kuko muba mutabyumvikanyeho. Inama yihutirwa rero ni ukwicara mukabwizanya ukuri kandi mu bwubahane.
-
-
-
Ikibazo cy’imicungire y’umutungo mu bashakanye gikomereye imiryango myinshi, ariko akenshi biterwa n’amakosa mwe n’amwe abashakanye bakora. 1) Umutungo n’imyenda ni ibyanyu mwembi niyo mpamvu mugomba kubyigira hamwe, ubundi na bank ntigomba gutanga credit ku mugabo uri marie umugore we adasinye 2) Amakosa mu buzima abaho ariko ikibi kuruta ibindi ni ukutabasha kwigira ku ikosa rya mbere ukongera ukarigwamo : Umugabo wawe ashobora kuba nta gaciro aguha cyangwa nawe ukaba umutinya cyane kuko ni wowe mujyanama wa mbere yakabaye afite. 3) Mushobora kuba mukunda ubuzima bw’iraha, kuko Iyo ushaka kwubaka inzu ya mbere(yo kuva mu bukode) ntaabwo uririra zanzu nziza cyane kuba mwaraguze ikibanza muri cartier y’amagorofa bigaragaza ko murangwa no gukunda ibirenze ubushobozi bwanyu. 4) Nimuhagarike imishinga yose y’iterambere ; Mubanze musubize amaso inyuma ndetse ibyo bibanza byose mubigurishe mushake ahantu haciriritse muzamure inzu yo kuva mu bukode niba mukunda inzu nziza (shateau)n’imodoka nimwitonde muzabigeraho mutakiri mu bukode. Erega buriya muzashishoze ntushobora kubaka inzu nziza ukiri umusore cg umujeune marrie ategera ku mushahara gusa njye mbona ababishobora ari ababa bafite imitungo basigiwe n’imiryango. 5) Va mu mikino saba umugabo wawe muganire muzicare ahantu hatuje umubwire ibitekerezo byawe umwereka amakosa mwagiye mugwamo ariko please wirinde kumusuzugura no kumwereka ko amakosa yose ari aaye ahubwo nawe umubwire ko ubabajwe no kuba utaramucyebuye hakiri kare. 6) Iyo credit ntuyifate mutaraganira ngo munoze imicungire y’urugo rwanyu Murakoze
-
-
wa mubyeyi we nanjye ka ngire icyo nkubwira, ariko ndabanza nsubize ikibazo cyawe credit yo wiyifata, musobanurire umubwireko ugiye kubyara uzakenera imyenda yumwana,iyawe,ibikondora,etc
ikindi mureke kwiruka mwiterambere kuko ibintu biza buhoro buhoro, rwose ku myaka itatu mumaze mubana ntarirarenga kuva mubukode, kuba ambitious ni byiza ariko abakabya usanga bahora mu madeni ndetse ugasanga na labert bazigiyemo ugasanga iterambere bashakaga ribaviriyemo iteranyuma,ikindi ngukosoraho nuko umugabo wawe imishinga irubaka rwose ntabwo ikibanza ari imari ihomba rwose habe na gake kuko nubwo hagenewe amagorofa mushobora kuhagurisha ushoboye kuhubaka amagorofa kandi humura ntimuzahomba noneho mukaba mwagura aho mushoboye kubaka usibyeko kugurisha iyo nama sinayibagira haracyari kare kandi uko iminsi ishira ubutaka bwongera agaciro ahubwo mujye inama mugirane ibiganiro birebire byurugo rwanyu,mubare ibyinjira nibisohoka, ikindi iga saving ujye ubika duke duke kumushahara wawe, kugirango use neza we gucupira maa, harinikindi abagore bamwe bakoresha ariko sinzi niba ari byiza, nubucakura,ukamubeshya akaguha cash ukabika ukikemurira utubazo tumwe na tumwe igihe biri ngombwa mbese ukagira agacompte kawe kuruhande kagusauva mugihe bibaye ngombwa kuko on ne sait jamais . courage
-
Maria,dore uko mpahisha 250,000 si amafaranga macye kuko ni 8,333 buri munsi.
1)Nkora list y’ibyo dukoresha mu kwezi bibikika (gas, umuceri, isukari,...)nkora kuburyo ntarenza 90,000 kugirango nsigarane ahagije yo guhaha ibya buri cyumweru, amata n’umugati, imboga,.... Ncunga stock kuburyo bitangora kuburyo ukwezi gushira hari ibisigayemo simbigure mu kwezi gukurikiyeho, bituma list yanjye yo guhaha ihandagurika ariko simvunike, urugero iyo naguze umufuka w’umuceri hari ibindi biremereye ntabasha kugura.
2)rimwe mucyumweru ngahaha ibitabikika nkurikije uko ibiciro bihagaze ku isoko : igitoki/ibirayi/ibijumba, imboga, imbuto (mpaha izihendutse ku isoko, urugero iyo imyembe ihenze ndayireka nkagura izindi mbuto zidahenze). mucyumweru mpahisha nka 35,000.
3)Nta mukozi ngira nijye wicungira byose, n’abana bamenyereye umuco wo kudasesegura, iwacu kirazira gusigaza n’intete y’igishyimbo ku isahani, nta biryo tumena iyo bisigaye turabibika neza muri frigo, ibitabikika (ex : ibitekeshejwe amata)twitwararika gutegura ibyo tumara). Ikintu cyose tugikoresha uko bikwiriye, ndabyitwararika nkabimenyereza n’abana.
4)Dukoresha amavuta macye cyane, abana barya amafiriti rimwe mucyumweru (abakuru twarayaretse kubera kwirinda amavuta menshi) bakayashyirimo amagi akaba iriryo funguro ry’ingenzi, ntiduteka inkono nyinshi (keretse iyo dufite abashyitsi cg special event) urugero none twateguye : amakaroni,isosi irimo amashaza mabisi n’isambaza, ibishyimbo ; ejo twateguye umuceri, amashu, ibishyimbo.
-
Umva nkubwire rero muvandi, ubu utangiye kubona icyo bita umugabo, tangira umenye ubwenge ube uretse kubyara uko ubyumva, ukanure, ikindi ntuzibehye ushyira aka gashahara kawe mu madeni kuko niwowe uzamenya abana bawe. Icyo nakubwira mbona utaramenya nuko abagabo bikunda cyane. Nawe uraho NGO ni imfura nabupfura bwabo ni imitwe, menya ubwenge wife gukora serving uko ingana kose kandi utangire umubwire uko ubona ibintu kuko nubundi uranga kwiteranya bizarangira ari induru kurusha uko wabimubwira ubu. Courage ma petite nandikanye uburakari ariko unyumve nkubwiye ibyo nabonye.


c: text/html

text:
Nyuma yuko igenzura ry’insengero zitujuje ibisabwa n’amabwiriza atangwa n’Ikigo cy’Igihugu cy’Imiyoborere, RGB risanze Umusigiti w’Abayisilamu uherereye mu Kagari ka Pera Umurenge wa Bugarama utujuje ibisabwa, kuri uyu wa Kane tariki 8 Werurwe 2018, Ubuyobozi bw’Akarere ka Rusizi bufatanyije n’inzego z’umutekano bwafunze uyu musigiti.
Ibi ni ibintu bitari bimenyerewe dore ko iki gikorwa cyo gufunga insengero zitujuje ibisabwa cyatangirira mu Mujyi wa Kigali mu mpera za Gashyantare 2018, mu nsengero zakunze gufungwa hagiye humvikanamo amatorero atandakanye ariko kugeza ubu Kiliziya n’ímisigiti byasaga nk’íbitaragerwaho cyane ko ahenshi wasangaga Abayisilamu basengera ahujuje ibisabwa, ibi bikaba bibaye amateka kumva ngo Umusigiti cyangwa Kiliziya byafungiwe kutuzuza ibisabwa.
- Uyu niwo musigiti wafunzwe
- ubuyobozi bw’Akarere ka Rusizi bwashyizeho n’itangazo rigaragaza ko uyu musigiti ufunze
Uyu wa Kane nibwo kandi muri Nyamagabe, hafunzwe Centrale ‘Taba ya Kiliziya Gatorika yafunzwe n’ubuyobozi bw’aka Karere aho nayo yari mu nsengero zitujuje ibisabwa.
Si mu Karere ka Nyamagabe na Rusizi hafunzwe insengero z’ámadini atari akunze gufungirwa arimo Kiliziya Gatorika, Islam ndetse na ADEPR, gusa kuko mu karere ka Nyarugenge hafunzwe urusengero rwa ADEPR ruherereye mu Mujyi rwagati ahazwi nko mu Gakinjiro.
Daniel MUKESHIMANA/Umubavu.com

robotstxt: allowed

filter: keep


text:
Burera: Abafatanyabikorwa barasabwa kubahiriza igenamigambi ry’akarere
Umuyobozi w’akarere ka Burera atangaza ko umufatanyabikorwa uzajya ashaka kuzana ibikorwa by’iterambere muri ako karere azajya agendera ku bikubiye mu igenamigambi ry’imyaka itanu akarere kihaye (DDP: District Development Plan) kugira ngo ibyo biyemeje muri iyo myaka bazabigere ho nk’uko babiteganyije.
Sembagare Samuel atangaza ibi mu gihe akarere ka Burera kitegura gushyira ahagaragara igitabo gikubiye mo igenamigambi ry’ibyo bagomba kugera ho mu iterambere mu myaka itanu iri imbere.
Akomeza avuga ko ubusanzwe wasangaga abafatanyabikowa baza muri ako karere bakihitira mo ibyo bagomba gukora by’iterambere ariko bitajyanye n’ibyo akarere kaba kariyemeje kugera ho bityo bigatera akajagari.
Agira ati “Ubundi wangaga umwe aje ati ndakora mu burezi, mu bana bato. Undi ati ndakora ibi ugasanga ni akajagari…uguhuza imbaraga bose bazavoma muri DDP.â€
Sembagare yongera ho ko abo bafatanya bikorwa bazajya baza muri ako karere bazajya berekwa ibyo ako karere kiyemeje kugera ho bigaragara kugira ngo abo bafatanyabikorwa nabo barebe icyo bakora muri ibyo byose hatitawe ku byo bo bari bateganyije.
Bimwe mubyo akarere ka Burera gateganya kuzaba kageze ho mu myaka itanu iri imbere harimo kubaka amahoteri ane mu rwego rwo guteza imbere ubukerarugendo muri ako karere.
Barateganyua kandi guteza ubuhinzi muri ako karere mu buryo bugaragara hibandwa cyane ku gihingwa cy’ibirayi ndetse n’ingano nka bimwe mu bihingwa bihera cyane.


text:
Bamwe mu batuye umurenge wa Bungwe mu karere ka Burera baravuga ko kuba muri uyu murenge batagira isoko rya kijyambere bituma ubucuruzi budatera imbere n’ibyo bejeje bikagurwa kuri make.
Aba baturage banavuga ko aho ahitwa ko hari isoko ku Kibanda riremera ku gasozi.
Ni ibintu abaturage bavuga ko biha urwaho ba rusahurira mu nduru babyitwaza bakabagurira ibicuruzwa n’imyaka yabo kuri make;bityo bakifuza ko bakubakirwa isoko rya kijyambere nkabo mu yindi mirenge y’aka karere.
Habumuremyi Evariste umuyobozi wungirije w’akarere ka Burera ushinzwe iterambere ry’ubukungu asezeranya aba baturage ko umwaka utaha w’ingengo y’imari wa 2018/2019 mu murenge wa Bungwe hazubakwa isoko rya kijyambere abaturage bakaruhuka urugendo rurerure bakora bajya kurema amasoko agezweho.
Aba baturage bakomeza basaba kandi ko mu gihe iri soko ryakubakwa, hakorwa n’umuhanda uriganaho kugira ngo iterambere ribagereho neza.


text:
Nibwo butayu bunini kurusha ubundi ku isi. Buherereye mu gace k’Africa kegereye umurongo mbariro witwa Tropic of Cancer. Abahanga barasuzumye basanga kubera kugabanyuka kw’igipimo cy’imvura mu bihugu bikikije buriya butayu byaratumye burushaho kwaguka, bukaba bwariyongereyeho 10% mu myaka 100 ishize.
Igiteye impungenge kurushaho ni uko ngo iki kibazo kiri kugaragara no ku bundi batayu buri hirya no hino ku isi n’ubwo ho bidakomeye cyane nk’uko bimeze kuri Sahara.
Umwarimu wigisha iby’imiterere y’ikirere muri Kaminuza ya Maryland, USA, witwa Sumant Nigam avuga ko bigaragara ko ubushyuhe bw’ikirere aribwo butuma ubutaka buturanye na Sahara burushaho kukwengera bityo bukaba bukaba ubutayu.
Ubushakashatsi bakoze bapima uko ikibazo cyo kwaguka k’ubutayu giteye bwabumbiye hamwe uko ikibazo cyari gihagaze guhera 1920 kugeza muri 2013,
Basanze ibice byafatwaga nk’ibitarimo ubutayu muri 1920 ubu bishobora gushyirwa ku rwego rw’ubutayu.
Ubutayu busobanurwa nk’ahantu hagwa imvura nke cyane ugereranyije n’ikenewe kuri 100 mm cyangwa munsi yazo.
Prof Nigam avuga ko gushyuha kw’ikirere bizatuma ibice byinshi biri hagati y’imirongo mbariro(tropics) bikomeza gushyuha cyane, ubutayu bukiyongera.
Ibikorwa bya muntu bituma ikirere gishyuha nibyo nyirabayazana wo gutuma ubuso bwari busanzwe bwera bugenda bugabanyuka kubera kubura kw’imvura ihagije, bityo nyuma y’igihe runaka ubutayu bukavuka.
Kuba ikiyaga cya Tchad kiri gukama byerekana ko Sahara iri kugenda yaguka cyane mu gace ka Sahel.
Ubutayu bwaragutse busatira ibice binini by’ibihugu bya Mauritania, Mali, Niger, Tchad, Soudani y’epfo na Eritrea.
Sahara isanzwe ikora ku bihugu bya Mauritania, Algeria, Mali, Libya, Misiri, Sudani, Tchad, Tunisia, na Morocco.
Jean Pierre NIZEYIMANA
UMUSEKE.RW


text:
Nyabihu: Abakuze 110 bigaga gusoma no kwandika bahawe impamyabumenyi
Mu murenge wa Jenda mu karere ka Nyabihu, abantu 110 mu batari bazi gusoma no kwandika bagannye amasomero mu tugari dutandukanye, bahawe impamyabumenyi kuri uyu wa 21/06/2012 nyuma y’aho bakurikiraniye amasomo More...
Gakenke : Imiryango hafi 1.200 yorojwe inka muri gahunda ya Girinka
Mu mezi icumi ashize, akarere ka Gakenke kabashije koroza inka imiryango 1.189 muri gahunda ya Girinka. Ibi bikaba byaratangajwe n’umuyobozi ushinzwe ubworozi mu karere, Mwumvaneza Ferdinand mu muhango wo More...
Uburangare mu kazi bushobora gutera ingaruka z’igihe kinini
Abacungamutungo n’abanyamabanga b’ibigo ni abantu bakomeye bagomba ubushishozi n’inozamikorere mu kazi kabo kuko akantu gato k’uburangare gashobora guteza ingaruka z’igihe kirekire. Ibi More...
Rwanda | Rusizi: ONATRACOM yemeje ko ubwato bwahawe abanyenkombo bwujuje ibyangombwa byo gutwara abantu
Kuri uyu wa mbere tariki ya 05 Werurwe 2012 ikigo cy’igihugu gishinzwe gutwara abantu ONATRACOM kimaze gusuzuma uko ubwato bwahawe abaturiye ikirwa cya Nkombo bumeze mu buryo bwa tekiniki cyemeje ko ubwo More...
Rwanda : Bamaze iminsi ibiri biga ku buryo ingengo y imari izakoreshwa mu mwaka wa 2012-2013
Abanyamabanga nshingwabikorwa b’uturere tugize Intara y’Uburengerazuba, umuyobozi ushinzwe igenamigambi mu karere, ushinzwe ubworozi ndetse n’ushinzwe ubuhinzi muri buri karere mu tugize Intara More...
Nyamasheke: Leta ifasha umuntu ngo nawe azashobore kwifasha mu minsi izaza.
Mu gikorwa cyo guha abana bafashwa na global fund ibikoresho by’ishuri, Umuyobozi w’akarere ka nyamasheke wungiririje ushinzwe imibereho myiza y’abaturage, Gatete Catherine, tariki ya 31 mutarama, More...
Akarere ka Rubavu kagomba gushyira ubukerarugendo mu mihigo yako
Ibi ni ibyagarutsweho uyu munsi na Faustin Karasira, ushinzwe ubukerarugendo n’igenamigambi mu kigo cy’Igihugu gishinzwe Ubukerarugendo (RDB) mu nama nyunguranabitekerezo kuri Kivu Serena Hotel yahuje More...


text:
Kamonyi: Imirire mibi mu bana igenda igabanuka
Nyuma y’imyaka ibiri ADRA Rwanda itangije umushinga wo kwita ku mirire y’abana, umubare w’abafite ikibazo cy’imirire mibi wagabanutseho 8%.
ADRA Rwanda itangiza uyu mushinga mu mwaka wa 2014, 45% y’abana bafite munsi y’imyaka itanu muri aka Karere, bagaragaragaho ibibazo byo kugwingira baterwa n’imirire mibi.
Uyu mushinga wasoje kuri uyu wa mbere tariki ya 19 Ukuboza 2016, wasize uyu mubare ugabanutseho 8% aho abana basigaranye iki kibazo bangana na 36.6%.
Ntaganda Robert, wayoboraga uyu mushinga yatangaje ko intego bari bihaye yo kugabanya iki kibazo bayirengeje, bikaba bitanga icyizere ko n’abasigaranye imirire mibi muri aka Karere bazayivamo.
Yagize ati «Icyo twishimira ni uko izi gahunda bazishyize mu mihigo y’akarere. Ibi bigaragaza ko ari ikintu kizaramba. Ubuyobozi buzakomeza bubikurikirane burebe umusaruro wa byo ».
Bamwe mu baturage bavuga ko uyu mushinga wahinduye imyumvire ku bagize umuryango mu kwita ku mirire y’abana babo, ku buryo abagabo basigaye bitabira igikoni cy’umudugudu, kandi no mu rugo bagafatanya mu gutegura amafunguro.
Nyirabatware Gloriose wo mu murenge wa Gacurabwenge aagira ati « Guteka indyo yuzuye irimo imboga n’ibindi biribwa bifite intungamubiri, ubu twabigize intego ».
Bushayija Fred umuhuzabikorwa mu Karere ka Kamonyi, avuga ko uyu muryango watanze umusanzu ukomeye mu mibereho y’aba baturage, anavuga ko uyu muco wo kwita ku mirire y’abana bazawukwiza mu Karere kose.
Ati “Uyu mushinga usoje abaturage bamaze gusobanukirwa. Niba umushinga wari ufite abakozi batanu bakorera mu karere kose, basize bahuguye abaturage barenga ijana.
Urumva ko niba abakozi batanu baragabanyije igipimo kigera ku 8% urumva ko abaturage ijana bazahugura abarenzeho”.
Uyu mushinga wo kwita ku bana bazahajwe n’imirire mibi muri aka Karere, ADRA Rwanda yawuterwagamo inkunga n’Umuryango w’abibumbye wita ku bana UNICEF.


text:
Byageze aho umwana wa Kalori yihanangiriza se, amubwira ko gukomeza kubeshya ko yishyuye kandi atarabikoze bitari mu ndangagaciro nyarwanda.
Ni ubutumwa buri mu gitabo ‘Twirinde amakimbirane tugira Ubupfura’ cyanditswe na Abayo Beza Ange Benitha, umwana w’umukobwa wiga mu mwaka wa gatanu w’amashuri abanza kuri GS Byumba Inyange mu Karere ka Gicumbi.
Abayo Beza ni umwe mu bana bato bamuritse ibitabo banditse kuri uyu wa Kane , ubwo hatangizwaga ubukangurambaga bwiswe’ Gira Igitabo Aho Uri”.
Benitha avuga ko kubera gukunda gusoma no gushishikarizwa kwandika, yarebye mubyo yigishijwe byose asanga akwiye kwandika ashishikariza abantu kugira ubupfura.
Aganira na IGIHE yagize ati “Naracyanditse, nkereka Papa na mama barambwira ngo ntacyo gitwaye. Njya kucyandika narebye mu bintu byose twize, mbona iby’ubupfura bifite agaciro, mbona aribyo nakoramo inkuru.”
Uyu mwana ufite se w’umuganga, avuga ko afite intego zo gukomeza kwandika ibindi bitabo kandi ko azanakomeza kubishishikariza bagenzi be.
Uretse Abayo Beza, Cyusa Brian w’imyaka 10 y’amavuko na we ni umwanditsi w’ibitabo.
Uyu mwana wiga i Kigali kuri Mother Mary School mu mwaka wa gatandatu w’amashuri abanza, amaze kwandika ibitabo bitatu , igiheruka cyitwa “Ntibavuga, Bavuga”.
Cyusa avuga ko yanditse icyo gitabo agamije guhwitura abagoreka cyangwa bakavuga nabi Ikinyarwanda.
Iki gitabo kiganjemo amagambo yo mu gihe cy’Abami. Nubwo Cyusa yemeza ko na we ku myaka afite atazi neza Ikinyarwanda, ngo yifashishije ababyeyi be n’ubushakashatsi kubyo adasobanukiwe.
Ati “Nashatse kwigisha abantu bavuga Ikinyarwanda kitari cyo uburyo bwo kukivuga neza. Nanjye sinkizi neza ariko narashakishije, mbaza ababyeyi n’abarezi.Ndateganya kurangiza amasomo yanjye nkandika ibitabo byinshi.”
Umunyambanga wa Leta Muri Minisiteri y’Uburezi ushinzwe amashuri abanza n’ayisumbuye, Dr Isaac Munyakazi, yashimye umuhate abo bana bagize bandika ibitabo.
Yaboneyeho gushimangira ko abanditsi b’ibitabo bakenewe kugira ngo u Rwanda rugere ku
ireme ry’uburezi rwifuza.
Ati “Kugira Ireme ry’uburezi twifuza bisaba ko dushyiraho integanyanyigisho ziboneye, zisobanura neza ubumenyi butandukanye bukenewe mu rwego rw’igihugu ariko bushingiye ku gukemura ibibazo igihugu gifite. Minisiteri y’uburezi yateguye integanyanyigisho ishingiye ku bushobozi, byunganirwa n’uburyo bwiza bwo gutegura abarimu bazafasha. Ibi byose ntabwo byashoboka bitunganiwe n’igitabo.”
Ubushakashatsi bw’umuryango Save The Children bwagaragaje ko abana biga mu mwaka wa mbere kugeza mu wa gatatu w’amashuri abanza mu Rwanda, abasaga 50 % batazi gusoma neza.


text:
BISABA KUBYITEGURA
Guhuza igitsina n’undi muntu ari bwo bwa mbere ntibyoroshye nkuko bamwe bashobora kuba babyibwira.Nubwo mwaba mukundanye kandi mukuze bihagije, birasaba ko wabanza kwitegura kandi ubyitayeho umunsi wo kubikora ugeze.
Abantu benshi babikora ari bwo bwa mbere bakunze kwibaza ibibazo bikurikira:
-mbese birababaza?
-mbese nzava amaraso?
-mbese nzumva mbikunze nyuma yo kubikora?
-njye ndumva nifitiye ubwoba, ubu se ngire nte?
-inshuti yanjye ntikimvugisha nyuma yuko duhuje ibitsina?
-kuki ntasohoye?
-njye nta gishya nabonyemo?
Kubonana ubwa mbere bitera ubwoba.Ni nko kuba uhagaze hejuru ya piscine ushaka gusimbukira mu mazi ngo woge. Iyo uzi koga kandi ukaba wiyumvamo ko nawe wasimbuka ukagwa mu mazi ukoga, ubwonko n’umubiri birakwemerera ugasimbuka ukikubitamo ukoga. Ushobora kutabikora neza ubwa mbere ariko ntushobora kwivuna cyangwa ngo ugire icyo uba.Nyamara iyo utazi koga kandi ukaba ukeka ko utamenya uburyo bwo kwijugunya mu mazi, akenshi nyine ugira ubwoba ibyo kwikubita mu mazi ukabihungira kure.
Ni byiza. Niko umubiri ukora kugira ngo uturinde impanuka.
No guhuza igitsina n’undi muntu ari bwo bwa mbere ni ko bimera. Niba wumva utiteguye, cyangwa ugishidikanya niba koko ubishaka, ntacyo bizakumarira nuramuka ubikoze, bishobora kukubabaza kandi ntihagire uwo bigirira akamaro muri mwe kuko ari ibintu uba utajyanyemo umutima wawe wose.
Ibyo ugomba kubimenya.Ushobora no guturuka aha nkugiriye inama y’uko uzabigenza, wagera mu rugo ukisubiraho ukumva ntabyo wakwishoborera, ibyiza ni uguhita ubireka kuko bimwe mu bigaragaza ko umuntu akuze kandi yahuza igitsina cye n’undi muntu ni ukumenya icyo ashaka akaba aricyo akora yakumva atagishoboye akakireka. Ugomba kumenya icyo ushaka ntawe ubiguhase mbere y’uko hagira uwo mwinjirana mu gitanda. Niba wumva utabishaka ntubishaka, tegereza igihe kigere cy’uko wumva ubishaka neza cyangwa cyane.Ibuka ko igitsina cyawe ugomba kugitegeka kitagomba kugutegeka.
Niba rero wiyemeje guhuza igitsina n’umukunzi wawe dore uko wabyifatamo
Guhuza igitsina n’undi muntu bigomba kuba ibintu bisanzwe witeguye bije bitagutunguye cyane cyane iyo umaranye imisni n’umukunzi wawe mwaraganiriye ku byerekeranye no guhuza ibitsina kandi mwaranakoranye indi mirimo y’igitsina itarimo gushyira imboro mu gituba.
Mbere yo guhuza ibitsina ni byiza ko mugomba gukinishanya mukora imirimo mbanzirizagitsina mukitegura guhuza ibitsina ku buryo urwo rwego mu rugeraho mubishaka bihagije.
Iyo mirimo ni nk’iyi:
-gusomana,gupfumbatana
-gukorakoranaho ku mubiri
-gukorana ku bitsina n’intoki
-gukinishanya,umwe akinisha igitsina cy’undi
-igitsina cyo mu kanwa(ku babimenyereye)
-kubwirana amagambo y’ibitsina
Kumva uruhutse kandi utuje kugira ngo ushyukwe neza
Ni byiza kumva uruhutse kandi uturije mu maboko y’umukunzi wawe.Niba wumva atariko umeze bishobora kuba byaterwa nuko ufite ubwoba ari bwo bwa mbere.Ibyo nta kibazo biteye ni ibisanzwe.Ikibazo ahubwo nuko waba utizeye mu mutima wawe uwo mugiye kubikorana.Niba ari uko biri ukaba wumva uzicuza impamvu wabikoze, ushobora kwisubiraho. Kora ibyo umutima wawe ukubwira ntugerageze kwikinga ibikarito mu maso kuko bishobora kugwa mumaze kubikora.IBYO UKORA BYOSE EMERANYA N’MUTIMA WAWE!
Iyo umubiri uruhutse kandi utuje, urirekura ndetse ukarekura ibice byose by’imyanya ndangabitsina ku buryo amazi mvagitsina abobeza imboro n’igituba aboneka bitagoye. Umuntu agashimishwa no gukareswa kandi akumva ashaka cyane guhuza igitsina n’undi.


text:
Urwenya: Uburyarya bw'Abakobwa
Uburyarya bw'Abakobwa
Umusore yari arimo atembera na cheri we, ako kanya
Mercedes Benz iraparika, umukobwa ahita yishikuza
umuhungu agenda yiruka ajya muri Benz. Umusore aramubaza aho agiye.
Umukobwa aramusubiza ati “ Sweety ihangane ni mu kazi bankeneye Boss yari amaze kumpamagara.”
Maze umukobwa agezemo umushoferi
aramubwira ati “ ntabwo mpagaze kubera wowe,
ndi umushoferi w' uriya muhungu mwari kumwe mu kazi,none hari akazi gatunguranye baramuntumye.”
Shyiraho Igitekerezo!
Subscribe to: Post Comments (Atom)


text:
Iminwa ni gice cy’umubiri dukoresha cyane mu kuvuga no kurya. Burya iminwa igira uruhu rusaza,uturemangingo tuba twashaje ugasanga iminwa yashishutse,rimwe bigatuma uyisiga Vaseline cyangwa labello kugirango ubyoroshye. Hari n’abo usanga ibirungo byo ku munwa bitagifata neza ku munwa kubera gushishuka.
Iminwa kimwe ni bindi bice by’umubiri ishobora gukorerwa ubwiza,nko gukuraho urwo ruhu rushishuka. Ubu ni bumwe mu buyo wakoresha ngo usubize iminwa itoto :
Ushobora gufata yahourt (yoghurt) n’indimu ukabisiga ku munwa ugakuba buhoro nyuma yi minota 5, ukayihanagura na ka essui-main cyangwa ugakoresha amazi ya kazuyaze, nyuma ukayisiga ka Vaseline ikarushaho koroha no kwisubiranya neza.
Ubundi buryo ni gufata uburoso ugakuba iminwa kugirango rwa ruhu rushaje ruveho nyuma ugahanagura ukayisiga Vaseline cyangwa labello. Ni byiza kubanza gusiga Vaseline ku mpande y’umunwa mu gihe mugiye gukoresha uburoso kugirango uruhu rutaza kubabuka ku ruhande.
Ku bakobwa cyangwa abagore basiga ikirungo ku munwa igashishuka ni byiza ko mbere bazajya babanza gukora iyi traitement,kandi bakabanza gusiga Vaseline cyanagwa labello mbere ya cya kirungo cyo ku munwa icyo gihe ntuzagira iminwa ishishutse.
Biba akarusho kuyihanagura mu gihe mugiye kuryama cyangwa mu gihe ugiye kongeraho ikirungo. Biba byiza kandi iyo ukubye iminwa rwa ruhu rushaje rukavaho nka rimwe mu cyumweru.
Uko wita ku minwa ishishuka
Iminwa ni gice cy’umubiri dukoresha cyane mu kuvuga no kurya. Burya iminwa igira uruhu rusaza,uturemangingo tuba twashaje ugasanga iminwa yashishutse,rimwe bigatuma uyisiga Vaseline cyangwa labello kugirango ubyoroshye. Hari n’abo usanga ibirungo byo ku munwa bitagifata neza ku munwa kubera gushishuka.


text:
Ibisobanuro byimbitse
Kwasa ni inshinga ivuga ibintu bitandukanye ariko byose bishingiye ku gusatura, kuvutura, guhamya n’ibindi.
Umurera ni agati gafite amahwa, indabo z’umuhondo kandi ziremye uducuki (zicucitse), ako gati bagakoragamo ingabo (ikingira igituza). Umurera bamwe bawita umurerabana cyangwa umukoni.
Bihereye ku izina ry’aka gati babohagamo ingabo, bakayita ingabo y’umurera cyangwa umurera gusa.
Ingabo y’umurera cyangwa y’isuri ni zo bajyanaga ku rugamba. Izi ngabo zibaje mu biti bazikoreshaga mu myitozo gusa.
Umwanzuro
Rwasamirera bivuga umuntu w’umunyembaraga, intwari ku rugamba, igihangange gishwanyaguza ingabo z’imirera. Mu yandi magambo ni Rutsindababisha, yica abanzi benshi ku rugamba.
Ibi bisobanuro byatanzwe n’Inteko Nyarwanda r’Ururimi n’Umuco (RALC)


text:
Ikigega cy’ubwongereza gishinzwe iterambere mpuzamahanga (DFID), kibinyujije muri ministeri y’uburezi Mineduc na REB, bamaze kumurika umushinga wo guteza imbere ireme ry’uburezi, uhereye mu banyeshuri biga mu mashuri abanza basaga miriyoni 2 mu gihugu.
Ni umushinga uri mu rurimi rw’icyongereza, wiswe Building Learning Foundation.
Uyu mushinga ngo ugamije gufasha abanyeshuri bo mu mashuri abanza cyane mu mwaka wa 1,2,3 kumenya icyongereza n’imibare hagamijwe kubaha intangiriro nziza mu burezi.
Ibi ngo bizabaha amahirwe menshi kandi meza mu rugendo rwabo rw’imyigire ngo ibizatuma bagira ubushobozi bwo guhangana ku isoko ry’umurimo ku isi.
Atangiza iyi gahunda, komiseri mukuru w’ubwongereza mu Rwanda, Joanne Lomas yavuze ko uyu mushinga yizeye ko uzabyara umusaruro ufatika mu mpande zose z’iterambere.
Yagize ati: “Tuzibanda ku cyongereza n’imibare kandi nizeye ko bizafasha abana b’abanyarwanda kugira intangiriro nziza mu burezi, kandi bizagira uruhare rusesuye mu guteza imbere ubukungu bw’igihugu muri rusange”.
Ibi byashimangiwe n’umunyamabanga wa leta muri Minisiteri y’uburezi bwa Isaac Munyakazi, nawe wavuze ko ubu buryo buziye igihe kandi bwitezweho umusaruro no guteza imbere imicungire y’ibigo by’amashuri no kuzamura ireme ry’uburezi.
Inzira yo kuzamura ireme ry’uburezi uhereye mu bana bato bo mumashuri abanza yitezweho kuzamura abana basaga miriyoni 2 n’igice mu Rwanda ikazatwara akayabo kabarirwa muri miriyari 34 z’amafaranga y’u Rwanda.
Ni gahunda izibanda ku igurwa ry’ibitabo by’icyongereza n’imibare ndetse no gukoresha uburyo bw’amajwi kuri cd na frash disque, byorohereza abana gufata vuba. Ikindi nuko buzafasha abarimu kugira ibikoresho bihagije n’imfashanyigisho mu kazi kabo.


text:
Yaguwe gitumo agiye kwivugana umuturanyi bapfa inkoko
Umugabo witwa Manayera uzwi nka Rasta arashinjwa n’abaturage gucura umugambi wo kujya kwivugana umuturanyi we agatahurwa atarawugeraho ariko ari hafi kuwusohoza.
Byabaye ku mugoroba wo kuri uyu wa 11 Kanama 2016 mu Mudugudu wa Rubona mu Kagari ka Nyarusange mu Murenge wa Kilimbi ho mu Karere ka Nyamasheke.
Amakuru atangazwa n‘abaturage avuga ko uyu mugabo Manayera uzwi nka Rasta yafashe icyemezo cyo kujya kwivugana umuturanyi we Siborurema Amiel, kubera ko yari yafashe bugwate inkoko ye bitewe n’amafaranga yari afitiye umwana we wamukoreraga, birakaza uwo Rasta ngo akenyera inkota ajya gushaka uko yamwivugana.
Umwe muri bo yagize ati “Umwana wakoreraga Rasta yatwaye inkoko ye avuga ko azayimusubiza ari uko amwishyuye, uriya mugabo Siborurema arayifata avuga ko Rasta azayihakura ari uko yishyuye uwo mwana. Ni ko gufata inkota ayikenyereraho avuga ko agomba kumurangiza tumufata ataragera kuri uwo mugambi”.
Manayera ahakana ko atari agambiriye kwica umuturanyi we ko ahubwo iyo nkota yari agiye kuyibagisha itungo.
Yagiz ati “Ndarengana rwose nari mfite iyi nkota nshaka kujya kuyibagisha ihene uwazibagaga ntiyari ahari. Gusa nabanje no kubaza impamvu batampa inkoko yanjye, ibindi ni ukumbeshyera”.
Umunyamabanga Nshingwabikorwa w’Umurenge wa Kilimbi, Nkinzingabo Patrice, ashimira abaturage uburyo bakomeje gutangira amakuru ku gihe kugira ngo imigambi mibi nk’iriya iburizwemo akabasaba kubigira umuco uzatuma urugomo rurandurwa burundu.
Yagize ati “Uriya mugambi mubisha watahuwe n’abaturage utaragerwaho uburizwamo, abaturage bacu nibakomeza kujya batangira amakuru ku gihe urugomo ruzacika”.
Manayera uzwi nka Rasta yahise ashyikirizwa Sitasiyo ya Polisi mu Murenge wa Gihombo akaba ari na ho afungiye kugeza magingo aya.
Dukurikire ukanda kuri Like
Ibitekerezo ( 1 )
n’abandi baturage turebereho dufatanye na police twicungire umutekano dutangira amakuru kugihe


text:
Mu muhango wo gutangiza ku nshuro ya gatanu igikorwa gihuza abashaka akazi n’ibigo bigatanga kizwi nka ’Job Net’ kuri uyu wa kane, ubuyobozi bw’Umujyi wa Kigali bwatangaje ko KECS (Kigali Employment Service Center), itanga n’amahugurwa atuma abantu babasha kumenya uko bitwara igihe babonye iyo mirimo.
Umuyobozi w’Umujyi wa Kigali wungirije ushinzwe imibereho myiza y’abaturage, Muhongerwa Patricia, yagize ati “Duhereye ku musaruro wavuye muri ‘Job Net’, abahurira aha muri iyi gahunda n’abatanga akazi bamaze kukabona bagera kuri 555 mu myaka itatu ishize.”
Muhongerwa yavuze ko habarurwa n’abandi bagera ku bihumbi bine bafashijwe kubona ibigo bimenyerezamo akazi (internship), mu gihe abandi bahawe amahugurwa atandukanye yabafasha kuba bakwihangira imirimo.
Nubwo iyi gahunda ya ‘Job net’ ifasha urubyiruko rurimo n’uruturutse mu bindi bice by’igihugu kubona akazi, Muhongerwa avuga ko kuba ikorwa rimwe mu mwaka bidahagije, aho yasabye Minisiteri y’Abakozi ba Leta n’Umurimo kubashyigikira ku buryo yajya iba nibura buri mezi atandatu.
Minisitiri w’Abakozi ba Leta y’Umurimo, Rwanyindo Kayirangwa Fanfan, yavuze ko iki gikorwa gitegurwa n’Umujyi wa Kigali binyuze muri KECS kiza cyunganira imbaraga leta ishyira mu guteza imbere ihangwa ry’imirimo.
Rwanyindo wavuze ko nibishoboka bazatanga umusanzu wabo ‘Job net’ ikajya ikorwa inshuro ebyiri mu mwaka, yasabye urubyiruko guhora bashishikarira kwihugura no kwiga ibintu bishya, bakazirikana ko kandi kugera ku cyo umuntu yiyemeje bisaba ubwitange no kwigomwa.
Bamwe mu bitabiriye ‘Job net’ bavuga ko bafite icyizere cyo kuba babona akazi, kuko KECS iba yabafashije kwitegura bihagije ndetse n’ibyangombwa byose baba babyitwaje.
Muri ‘Job net’ abashaka akazi bahura n’abakoresha bakabasobanurira ibisabwa ku myanya bafite, ubyujije agatanga imyirondoro ye (CV); abatoranyijwe bose barongera bagahamagarwa n’ikigo cyifuza abakozi kugira ngo bapiganwe.
Abikorera basaga 60 barimo banki, ibigo by’imari, amakoperative n’inganda zikora ibinyobwa ni bimwe mu byaje gushaka abakozi binyuze muri ubu buryo.
Mu 2015, mu bitabiriye Job Net ababonye akazi ni 128; mu 2016 ababonye akazi ni 130 naho mu 2017 ababashije kubona akazi ni 297.
Amafoto: Muhizi Serge


text:
Ku italiki 15 Mata 2014, nibwo Polisi y’u Rwanda yatangaje ko ifunze abantu batandukanye barimo Kizito Mihigo, Umunyamakuru Ntamuhanga Kasiyani n’abandi. Ibi bikaba byarabayeho nyuma y’iminsi mike aba bose bashimuswe bakaburirwa irengero muri Kigali.
Mu nkuru urubuga rwanyu SHIKAMA twabagejejeho icyo gihe bakimara gufungwa ku mugaragaro twababwiye ko dufiye amakuru yuzuye avuga ko ifungwa rya Ntamuhanga Kasiyani nta sano na ntoya rifiyante n’ibyo bamukekaho ko ahubwo yagambaniwe n’idini ry’abadivantisiti b’umunsi wa karindwi.
Ishyari ryanga urunuka abiteza imbere
Mu mibereho n’imitekerereze y’abanyarwanda bo mu myaka y’1900 ukagaruka hino ukagera 1975 abaturage bose bari baziko Padiri adakora icyaha, ko pasiteri adakora icyaha, ndetse nta muntu wari gutinyuka gutuka Padiri cyangwa pasiteri. Uko iminsi yagiye yicuma, abanyarwanda bagiye bamenya ko burya SEKIBI bahoraga bavuma mu Misa i Kabgayi, i Save, i Kilinda,… burya ibatuyemo batabizi.
Bigeze mu 1994, abanyarwanda babashije kwisohokamo bose bava mucyo twakwita ubuvumo buri munsi y’urutare maze bakora ibyangwa n’uwiteka. Wa mu Padiri na Musenyeri twavugaga mu kanya barabishe bicwa n’interahamwe n’inkotanyi zirarimbura maze abantu babona ko byose bishoboka ku burya hari cyera.
FPR imaze kugera ku butegetsi wagira ngo abanyamadini mu Rwanda hari ikintu bikanze cyabahaye uburenganzira bwo gukora ibyo bashaka birimo n’ibyo batari bemerewe na busa. Ubu abantu birirwa bumva abapadiri bafatirwa mu bagore, hirya no hino mu Rwanda uretse ko bitarakwira cyane cyangwa ngo abantu batinyuke kubivuga.
Muri iyi nkundura yo guhindura agakiza amaronko n’amaramuko bijyana na mpemuke ndamuke, ntibyasoneye n’idini ry’abadivantisiti b’umunsi wa karindwi. Iri dini ubu mu Rwanda ryacitsemo ibce bibiri. Igice cya mbere ni ikiyoborwa n’abari basanzwe bayobora umwimerere w’iri dini hambere ubu riyobowe na Pasitoro BYIRINGIRO Esron wungirijwe na Pasitoro HABIYAMBERE Abel ushinzwe gucunga umutungo w’iri dini.
Ikimenyesto ndakuka cyo gucikamo kabiri kw’iri dini cyabaye ishingwa rya RADIYO UBUNTU BUTANGAJE yashinzwe n’umunyamakuru Ntamuhanga Kasiyani wari ushyigikiwe na Pasiteri Ezira Mpyisi nawe usa n’uwashwanye n’abayobozi b’iri dini akigumura ageze ku myaka 92 y’amavuko.
Uyu munyamakuru amaze gutangiza iyi radiyo yahuye n’intambara zikomeye cyane zashoboraga no guhitana ubuzima bwe ariko Imana ikomeza gukinga ukuboko bigera aho abadivantisiti bamuhigisha uruhindu bashirwa bamugambaniye mu butegetsi bwite bwa Leta.
Icyabibateraga ni uko bamubonagamo umntu uzi kuvuga neza ku buryo azabatwara abayoboke benshi cyane maze bagasigara bayobora amazu y’ibirangarirwa bitagira abantu babisengeramo. Ubu uyu munyamakuru Nyamuhanga afunzwe ku idosiye yo gushaka guhungabanya umutekano w’igihugu rwose muri SHIKAMA twemeza ko atazi n’iyo byerekera kuko yari ahangayikishijwe no kubona igitunga imfubyi uruhuri zabaga mu rugo rwe.
Umuriro urimo kwaka muri ERMS ku Kacyiru
Icyicaro cy’idini ry’abadivantisiti kiri ku Kacyiru inyuma na Ninzi Hill ujya kwegera kuri Hotel Merdien Umubano umanuka ujya ku bitaro byitiriwe umwami Faycal aho inzu bakoreramo izwi ku izina rya ERMS ariko bakagira n’ibindi bikorwa remezo birimo inyubako ibangikanye n’ibitaro bya Kigali CHK ndetse na Nyamirambo.
Amakuru agera kuri SHIKAMA aratubwira ko babiri babambishije umunyamakuru Ntamuhanga Kasiyani aribo Pasiteri Byiringiro Esron umuyobozi mukuru wungirijwe na Pasitoro Habiyambere Abel ushinzwe gucunga umutungo w’iri dini baherutse gufatana mu mashati bagakizwa n’ababoyi babatekeraga ibyayi baje bahuruye bakabatesha mu biro.
SHIKAMA twamenye ko icyo bapfa ari uko umuyobozi mukuru w’idini arya wenyine umutungo ntaheho ushinzwe kuwucunga ahubwo akamutegeka uko asohora amafaranga ku nyungu ze bwite. Mu bindi bapfa harimo ikibanza umuyobozi w’iri dini yahaye umuntu acyita icye kandi cyari mu mutungo w’idini. Icya gatatu bapfa ni inyubako ihenze y’umuyobozi w’iri dini yubatswe i Nyarutarama muri ya karitiye y’abagashize yubatswe mu mutungo w’idini.
Kubera kunanirwa kumvikana umunyakigega yarwanye na shebuja bakizwa n’ababoyi nk’uko twabivugaga mu kanya maze ahitamo kujya kwishinganisha muri CID kwa Afande Theos BADEGE ari naho bagiye kubambira umunyamakuru NTAMUHANGA Kasiyani ngo atazatera imbere.
Bagiye mu nama i Nairobi insigane bagezeyo nabwo bararwana
Amakuru SHIKAMA twasesenguye neza kandi tukayakurikirana aremeza ko ku italiki 03 Ukwakira 2014 i Nairobi muri Kenya hatangiye inama yahuje diviziyo ya 10 igizwe n’amadini y’abadivantisiti bo mu bihugu by’aka karere harimo n’u Rwanda.
Nk’uko byumvikana bombi bagombaga kuyijyamo kandi bakajyana ariko barabyanze umwe agenda ukwe undi atega indege ye kandi bari bagiye mu butumwa bw’idini. Bagezeyo ngo bakomeje kurebana ay’ingwe bakajya bagenda baterana sentire mu birongozi umwe yiyenza ku wundi biza kuba ngombwa ko Pasiteri Abel Habiyambere iby’inama abishingukamo ataha itarangiye ahitamo gusubira i Kigali ageze ku muryango w’ibiro bye asanga bashyizeho ingufuri adafitiye imfunguzo.
Iyi myitwarire yo guhangana no kutita ku nyungu z’idini n’abarigize hanyuma bakajya no kwishinganisha aho bagiye kubambira abandi nibyo biduteye agahinda muri SHIKAMA tukabona ko iyobokamana mu Rwanda rikwiye kuvugururwa akazi kagahabwa abantu b’inyangamugayo abashaka inyungu zabo bakigizwayo kuko abazima batabuze.
Muri SHIKAMA ntabwo tugira ngo awa!
Mu gusoza iyi nyandiko, muri SHIKAMA ntabwo tugira ngo awa kuko tudashimishwa n’ikibi kiba ku bandi, ahubwo turabanza kwifatanya n’umudamu wa Ntamuhanga Kasiyani umunyamakuru mugenzi wacu, twifatanye n’abakirisitu b’idini y’abadivantisiti ubu bayobowe na ba Dema bavugwa muri Bibiliya kubera gukunda impiya bakibagirwa ubuzima bw’umukumbi bashinzwe.
Turasoza dusaba abakirisitu bo muri iri dini gushirika ubwoba bakishakamo imbaraga zatuma bitorera abayobozi bazima bazabageza ku byiza kuko aho bigeze abantu twamaze guhumuka nta mpamvu yo gukomeza kubaha umuntu ngo ni pasiteri, ngo ni padiri ngo ni Cheikh,… mu gihe atakujyana mu nzira ikugeza ku mukiro kandi ukaba ufite ubushobozi bwo kumuha no kumwambura ubwo bubasha akoresha mu kukubangamira ni ngombwa kubavanaho mukimika abazima kuko bahari. Ibi kandi n’inzego z’ubutegetsi bwite bwa Leta zikwiye kubyumva zikabashyigikira muri iyo nzira ya Demukarasi n’imiyoborere myiza.
UDAHEMUKA Eric
www.shikamaye.blogspot.com/
Shikama ku Kuri na Demukarasi(SKUD)


text:
Ngoma: Abangavu 700 batewe inda
Ubuyobozi bw’Akarere ka Ngoma butangaza ko buhangayikishijwe n’umubare w’abana b’abakobwa baterwa inda bataragera ku myaka 19.
Ubuyobozi buvuga ko mu mwaka wa 2016 habaruwe abangavu 700 bamaze guterwa inda.
Kirenga Providence, umuyobozi wungirije w’Akarere ka Ngoma ushinzwe imibereho myiza y’abaturage, avuga ko hafashwe ingamba zo gukumira inda mu bana b’abakobwa batarageza ku myaka 21 yemewe yo gushinga urugo.
Agira ati “Ingamba ni ubukangurambaga buhoraho mu rubyiruko tubigisha kwirinda icyorezo cya SIDA kuko nibayirinda bazaba banirinze izo nda. Nibwo bazanakoresha agakingirizo igihe bananiwe kwifata.
Hari na gahunda z’umugoroba w’ababyeyi nabyo bazakangurirwa kuganiriza abana babo ku buzima bw’imyororokere.”
Akomeza yizeza ko abo bangavu bose batewe inda bazababa hafi kugira ngo uburenganzira bwabo bwubahirizwe.
Bamwe mu rubyiruko rwo mu Murenge wa Sake, ahagaragaye abangavu 50 batwaye inda, bavuga ko hakiri ikibazo cy’amakuru adahagije ku bijyanye ku buzima bw’imyororokere; nk’uko umwe muri bo abisobanura.
Agira ati “Ni ukuri pe ni ubujiji mutwegere mutwigishe ntacyo tuzi. Hari abazitwara batabizi. Ababyeyi ntibatuganiriza ku buzima bwacu, usanga babyanga wanamubaza akakubwira ko byagutera uburara ubimenye.”
Uwitwa Uwitonze, wiga mu kigo cya GS Rukoma ahamya ko hari n’abatwara inda kubera kugira isoni zo gukoresha agakingirizo.
Agira ati “Isoni zo kujya kukagura mu iduka nazo zibaho, bamwe bagatuma abana bato atabona uwo agatuma agakorera aho. Gusa no kugakoresha benshi ntitubizi rwose ababyeyi nibatwegere.”
Uwimana Malachie, uyobora umuryango CREDI mu Ntara y’Iburasirazuba, ukora imirimo yo kurwanya icyorezo cya SIDA, wibanda cyane ku bana b’abakobwa, avuga ko bagiye kongera ubukangurambaga bakangurira abana b’abakobwa kwirinda imibonano mpuzabitsina no kwipimisha bakamenya uko bahagaze.
Ikindi ngo ni uko abo bangavu baterwa inda bituma bata ishuri, bamwe bakaba banakwandura SIDA.


text:
SI JE LE SAVAIS PART 13
.
.
aho twagarukiye ubushize!
.
namucunze, namubonanye numuhungu mukigo aho yiga, gusa nabonye ntazi ibyo barimo kuko umuhungu yahise amusiga bitunguranye, ntago ndamenya neza nimba ariwe muhungu bakundana, ndaje mbikurikirane!””. kumbe ni wa mugabo papa angella yashinze gushaka umusore cyntia akunda.
.
PART 13
.
ubwo papa angella yasomye iyo message, azunguza umutwe arangije nawe yandika indi asubiza agira ati:” ok sawa! ariko bigire vuba cyane, uwo musore ndamushaka cyane!!” arangije ahita abaza angella ati:warangije tugende!? angella nawe ati: yego papa, narangije tugende!!. ubwo angella na papa we bahise bagenda bihuta, berekeza hamwe william yakubitiwe, ndetse ntibyatinze baje kuhagera, baparika imodoka barasohoka, angella atungira se agatoki ahantu byabereye, bahageze basanga ntamuntu uhari uretse amaraso yarahuzuye, n’amasazi yahatumaga. papa angella yabaonye uko ayo maraso angana arikanga, arahindukira areba umukobwa we angella, aramubaza ati: urashatse kumbwira ko uyu ari umuntu bakubitiye hano se!? angella ati: nibyo rwose papa, gusa nanjye nduma ngize ubwoba, banza baramwishe nukuri! papa angella ati: eeeee! ubwo se ibi ni umukobwa wanjye bari bagiye kubikorera koko !? angella arongera ati: papa! nukuri mfite ubwoba tuve hano, banza uriya musore baramwishe! papa angella ati: birumvikana, ntago umuntu yava amaraso angana atya ngo abe muzima pe! gusa numvaga nshaka kumurebaho basi byibuze nkamushimira kuba yaragutabaye! angella ati: nonese ko byarangiye papa, waje tukigendera kweli! . ubwo papa angella byamwanze munda, areba hirya no hino abura umuntu yabaza, gusa akumva kumutima ntatekanye, abonye ntakundi afata umukobwa we akaboko basubira mumodoka.
.
.
babaye bakigera mumodoka babona umuntu wacagaho yibereye kwigare rye, papa angella ahita amuhamagara, umuntu nawe ntiyaba umwana mubi, aza yihuta ahagarara iruhande rwikirahuri cyimodoka, papa angella aramubaza ati: bite se mushuti!? umuntu nawe ati: ni byiza cyane kabsa! papa angella ati: nonese ko hari akantu nshaka kukubaza hari ikibazo!? undi nawe ati: ntakibazo kabsa, mbaza ndagusubiza!? papa angella nawe ati: waba uzi cyangwa wigeze kumva ibintu byabereye hano!. ubwo umuntu yahise ahindukira areba hamwe hari amaraso ya william, arangije aravuga ati: ntacyo uretse umusore bakubitiye hariya muriki gitondo bakenda kumwica, doo! hariya ubona amaraso!! papa angella ati:yego! nonese ubwo yaba atapfuye!? umuntu nawe ati: yewe ninkaho yapfuye pe, nubundi abantu bari bazi ko yapfuye nuko haje umumusore akamukoraho tukumva arakoroye, bagahita bamujyana kwamuganga, gusa sinzi ko aribuze gukira pe! papa angella ati: yooh! nonese basi ntiwamenyera ibitaro bamujyanyemo ibyari byo!? umuntu ati: aho naba nkubeshye kabsa, bamujyanye bihuta cyane bishoboka!. ubwo papa angella yashimiye uwo muntu ,arangije aravuga ati: ibyaribyo byose ntago bamujyanye kubitaro bya kure, reka dushakishe kubitaro byose biraha hafi turamubona, sibyo angella!? agella nawe ati: yego papa! imana ishimwe ko batamwishe nukuri!. ubwo angella na se batangiye gushaka shaka kubitaro byose….
.
.
.
tugaruke kwishuri,cyntia nyuma yo kuyoberwa impamvu david amusize akuruka, yaramaze kugera muri class aho kellia mushuti we yari ari, gusa nawe yasanze bitamworoheye kuko yari muntekereza za kure cyane, yibaza ukuntu abasore we na cyntia bahaye akazibatangiye kwica abantu. ubwo cyntia yabonye kellia yatwawe, ahita amukoraho arikanga, ndetse ahita avuga ati: ahwuih! cynti!urankanze nukuri! narinzi ko ubu ugeze iwanyu! cyntia nawe ati: hoya ntago nagiye,cyagihe nahise mpura na david shn! kellia ati: mwaganiriye se basi!, hari icyo yemeye kugufasha!? cyntia ati: byahe se shn! gusa banza umbwire ibintu byari byagutwaye umwenge bigezaho, uzi ukuntu wari watwawe nintekerezo kelli!! kellia nawe yasubije yitsa imitima ati: shn cynti! noneho ibintu byadukomeranye nukuri, uziko dushobora kwisanga muri gereza bidatinze!! ubwo cyntia byahise bimutera ubwoba, ahita yicara kuntebe areba kellia aravuga ati: ubwo se ushatse kuvugiki kelli!? kellia arongera ati: uzi babasore ibintu badukoreye shn!? cyntia ati: bamwe se…… kellia arongera ati: ngo bari bagiye gufata angella nyine, ngo haza agasore batazi aho katurutse, gatangira kubarwanya gashaka gutabara angella, none ngo bahise bakica bagatsinda kuruwo muhanda! cyntia ati: ubwo ibyo urimo kuvuga nibiki!? kellia ati: nonese wakajiji we, urumva biramutse bimenyekanye,batahita badufunga cynti!? ubwo cyntia wari watangiye kubira ibyuya kubera ubwoba, arongera abaza kellia ati: ngo bahise bamwica se uwo musore!!? kellia ati: yego nyine, niko bambwiraga, ubu njye nabuze icyo nakora pe! ubwo cyntia we yahise atekereza uburyo david amusize, akiruka yikanze byahatr ndetse akaba yatelephonnye avuga william, ndetse abaza aho ari kubera uwo bavuganaga atari ari we , ndetse yibuka nuburyo william akunda angella,ahita amenya ko ariwe washakaga kumutabara, umutima we uhita ukubita rimwe, akanura amaso , atangira kuvuga ati: yesuwee! ni wi…willi…..willia……….. atararangiza kuvuga, ako kanya ahita amanuka yikubita hasi arahwera, angella nawe abibonye, ubwoba buramutaha, kumutima ati:” yiweeeh! bigenze bite se ubwo!!”. ubwo nawe yahise ata umutwe, atangira gukora kuri cyntia amuhamagara cyane ati:cynti… cynti…! ariko cyntia we yari yageze iyajya. kellia abonye bimucanze aratabaza cyane, abantu baza gutabara, bafata cyntia bamujyana kubitaro byari aho hafi yikigo vuba vuba!
.
.
.
ubwo hari hamaze kuba mumasaha ya nimugoroba, abanyeshuri bo bari batangiye gutaha, ndetse obedia nkabandi bose yasohotse class yabo wenyine, dore ko na angella wari inshuti ye magara atarakimuvugisha. yarakomeje rero yerekeza muri parikigi yigigo aho bose basigaga imodoka zabo, yinjira mumudoka ye ntakibazo rwose, kumbe kuruhande hari akagabo kamurebaga, kaba gafashe phone yako kandika message kagira kati:” yinjiye mumodoka, agiye gusohoka, ni imodoka yumukara ifite mark ya benz!! karangije kayohereza kuri nimero runaka, gahita kavaho karagenda. ubwo obedia we yakoze nkibisanzwe, arasohoka afata inzira arataha, gusa yabaye akiva mumuhanda munini, yerekeje mumacartier yiwabo, abona imoka ebyiri nini ziraje zimuparika imbere ziramwitambika, agiye kubona abona havuyemo abagabo bambaye amakoti yimikara, bafite nimbunda muntonki, baraza barazimutanga , umwe muribo ahita avuga ati: sohoka mwaho ngaho vuba nonaha!! ubwo obedia ubwoba bwaramutashye, ahita agira bwangu arasohoka, ashatse kugira icyo avuga aba akubiswe urushyi ryiza cyane mumatama, atatse bamushota umugeri uremereye cyane munda ahita agwa nkaho hirya, umugabo umwe araza ahita amuterura, amwinjiza muri bya bimodoka byabo barafunga bahitabavaho baragenda!
.
.
.
murugo iwabo wa william ho, hari imodoka yahinjiraga, iraparika havamo umugabo wambaye imyenda ya gipolisi ndetse bigaragara ko ari umuntu ukomeye,ndetse nabandi basore babiri bafite imbunda muntoki barasohoka, bishoboke ko bari ibyegera byuwo mugabo. ubwo uwo mugabo yinjiye munzu atanakomenze, agezemo asanga mama william yiyicariye muntebe arimo kureba TV, amuturuka inyuma aramusoma, aravuga ati: chr wiriwe ute se!!? “kumbe wa mugabo ni papa william!!”.ubwo mama william nawe yahise yishima cyane, arasubiza ati: nari ngukumbuye cyane chr, uziko wagira ngo warugiye gutura uri zonderland!! ubwo yavugaga ahaguruka ajya gushaka ako kunywa mukabati, azana icupa ryinzoga nikirahuri ahereza umugabo we! papa william ati: eeeh! ndananiwe cyane kandi ngo ejo ngomba kubyukira kukazi……. ese ubundi william arihehe!? mama william ati: yagiye kwishuri, none ntago arataha kandi ntibyari bimusanzweho pe, ubundi yatahaga kare none dore saa moya zigiye kugera! papa william ati: hahah! kariya gahungu kamaze gukura, buriya kagiye mudukumi! gusa ibintu byo mumiryango yanyu nihatar! mama william ati: nanubu se wamukecuru yakomeje kuvuga ko atazi aho yashyize maellina kandi ariwe wamujyanye!? papa william nawe ati: cyane rwose, nawe avuga ko yamwibye byageraho akamubura, ngo ntazi aho yarengeye! gusa ikigaragara cyo nuko akiri muzima! mama william ati: yoooh! disi buriya nawe yarabyaye aho ari hose, ariko mana uwanyereka murumuna wanjye namushima!! papa william nawe ati: humura yewe! ibidapfuye ntibibura guhura! gusa njye sinzasubira iriya muri zonderland mubibazo nkibyo! mama william ati: yewee! niyo wambwira ngo murumuna wanjye maellina ari munyanja hagati najyayo!. ubwo bakomeje guganira biratinda, birumvikana iyo umugore numugabo batangiye kuganira badaherukanye, ntibarangiza.
.
.
.
tugarukie kuri papa angella numukobwa we, bo bari bagishakisha ahantu umusore watabaye angella arwariye, ndetse bari bamaze kugera kubitaro byagatatu babaza ariko ntibamubone, berekeza kubindi bitaro byigenga byaraho hafi, nkuko bahoze babigenza, bajya kubaza aho bakirira abantu, bahageze umugore warurimo kuhakora ahita ahaguruka arabasuhuza ati: muraho neza, charles bennett!! birumvikana umugabo wumukire nkuwo ntamuntu utari umuzi, ndetse nawe yahise asubiza ntakuzuyaza ati: turaho ntakibazo! gusa twagiraga ngo tubabaze nimba ntamuntu wakubiswe akaba indembe waba wazanywe kuvurirwa hano! umugore ati: aaaaaa!! ntazina rye se mwaba muzi nyakubahwa!? angella nawe ahita yitanguranwa ati: hoya ntaryo tuzi, gusa numusore ukuri muto , bashobora kuba bamuzanye uyu munsi kumanwa, yakomeretse cyane!! umugore nawe ati: reka nze ndebe!!! ubwo umugore yahise ajya mumashini ye areba abarwayi binjiye nabasohotse, arangije aravuga ati: hari uwo mbona bazanye muma saa munani, urwariye muri room 068 TH, mwazamuka mukajya kureba ko ariwe mushaka nyakubahwa! papa angella nawe ati: murakoze cyane!!. ubwo yarashimiye arangije ahita afata angella ukuboko, barazamuka gusa bataragira aho bajya phone ya papa angella iba irasonnye, arebye abonani umwe mubarinzi be, aritaba ati: byagenze bite ko umpamagara!!!? umurinzi ati: boss! nashakaga kukubwira ko cyagikobwa twakibonye ubu turi kuruganda wahadusanga! papa angella ati: good job! mugize vuba cyane, reka mpite nza, ahubwo bwira derrick na cinnuk, baze babe barinze umukobwa wanjye hatagira ikimubaho, ari kuri TH HOSPITAL! umurinzi ati: yego boss!! ubwo papa angella ahise abwira angella ati: genda urebe uwo musore wagutabaye, nanjye ndahagusanga ubu ngiye kureba kakagacucu ngo ni obedia! angella ati: yego! papa ariko ntumugirire nabi, umuhe gasopo gusa! papa angella nawe ati: genda humura, ibyo ndibukore ndabizi!
.
.
.
ubwo papa angella yahise, afata imodoka yerekeza kuruganda, aho abasore be bari bajyanye obedia, ahageze baza kumufungurira, abaza umwe ati: ibintu byose byakozwe neza ntakibazo!? undi nawe ati: ewana kabsa boss, umukobwa turamufite ntakibazo! papa angella nawe ati: njyana aho ari! ubwo umusore yahise ajya imbere, boss arakurikira, bagera mucyumba kinini cyane ariho nabandi basore be bari bari, ndetse abona bazengurutse umuntu uziriritse kucyuma, amabako hejuru namaguru byose biziritse, yegeye fafi abona hasi huzuye amaraso, arebye umukobwa abona abasore be bamuhondaguye cyane ndetse baranamukomeretsa bikabije, arahindukira areba umwe wari ubakuriye amufata mumashati numjinya mwinshi aravuga ati: nigeze mbabwira ngo mukubite uyu mukobwa!!? umusore nawe atangira gutanga ibuisobanuro bidafatika, akavuga adidimanga, papa angella ahita amujungunya nkaho hirya, aravuga ati: muragira ngo njye charles bennett, abantu bongere kumbona mwisura yakera bantinye! ntasoni!! undi ati: boss, twagize ngo ninka kera, niyo mpamvu twabaye tumukibita! papa angella ati: ceceka se nyine, mumuhambure vuba! ubwo bahise bamuhambura, bamwicaza kugatebe haraho, papa angella aramwegera aramubaza ati: obedia, umukobwa ugerageza kwica umwana wa charles bennett, wiyumvamo iki wowe!? ubwo obedia yazunguje umutwe ahakana, ndetse agashala kuvuga bikamunanira kubera yari yakubiswe cyane! papa angella arongera ati: umukobwa witwa angella uramuzi!? obedia nawe ahita azunguza umutwe yemera!, papa angella ati: ese ubundi ko mbona atarubwambere nkubonye, ntiwigeze kuza kumusura murugo sha wagakobwa we!? ubwo obedia yashatse kuvuga, yishakamo imbaraga zose, atarngira kuvuga ati: yeg..yy…. atarakomeza papa angella ahita avuga ati: umva rero nkubwire wagakobwa we, nundi munsi ntuzongere gutekereza kuba wakoza imitwe yintoki kuri angella umukobwa wanjye, nizere ko ibikubayeho bikubereye isomo!! ubwo obedia yabonye ntakundi byamera, azunguza umutwe aremera. papa angella ahita ahita ategeka abasore ati: mumufate mumusubize aho mwamukuye, kandi mushake ukuntu muhamagara iwabo baze bamutore, phone ye simuyifite!? umusore ati: yego boss, iri mo hariyamugakapu kiwe!! papa angella: mumujyane rero, kandi ntihagire uwongera kumukoraho, ntimutume kandi hari ubabona! abasore bati: yego boss!!
.
.SINGAHO CYNTIA IBYO YATEGUYE BIRAMUGARUTSE!!
.AFANDE NAMENYA KO UMWANA WE BARI BAMUHITANYE!!!!
.
.NTUCIKWE PART 14…..LOADING………


text:
Huye – Bamwe mu baturage bo mu kagari ka Buhoro mu murenge wa Karama baravuga ko uko iminsi ishira ubujura burushaho kwiyongera, ibi bituma abaturage bamwe bararana n’amatungo yabo mu nzu. Bifuza ko umutekano wakazwa muri aka gace.
Mu mudugudu wa Mataba mu kagari ka Buhoro abaturage bavuga ko abajura bubasira cyane amatungo n’imyaka, ngo biragenda bifata indi ntera.
Ndindabayo Alexis wa hano avuga ko ubu ararana n’inka ye mu nzu kugira ngo batayimwiba, akayishyira mu kiraro bucyeye.
Ndindabayo ati “sijye jyenyine ni twese mu mudugudu, uhitamo ari uburwayi no kubura itungo, ugahitamo ko wakwemera ukararana naryo ariko ntibaryibe.”
Abandi baturage bavuga ko impamvu itera ibi ari uko abajura bafashwe badahanwa by’intangarugero.
Ndindabayo ati “barabajyana bakabageza ku murenge ejo bakaba babarekuye bigatuma rero batabicikaho, ubu ntitukirya ibijumba babyiba bitaranera.”
Ngabo Fidele Umunyamabanga nshingwabikorwa w’umurenge wa Karama avuga ko iki kibazo bamaze kigifatira ingamba binyuze mu masibo yo mu midugudu.
Ati “twakimenyeye mu nteko y’abaturage twahise dufata ingamba zo kumenyana hagati yabo aho buri wese bagomba kumenya ngo abayeho ate? atunzwe n’iki? bityo abadakora tuzahita tubamenya bagirwe inama niba koko yari atunzwe n’ubujura akaba yagirwa inama, nyuma hagafatwa ingamba.”
Ubwo aheruka kugirana inama n’abanyamakuru, Guverineri w’intara y’amajyepfo yasabye abayobozi kwegera abaturage no guca umuco wo kurarana n’amatungo kuko bigira ingaruka mbi ku buzima bwabo.
Hari ikibazo kandi cya bamwe mu rubyiruko bahora bicaye badakora nka kimwe mu byo bavuga ko byongera ubujura ndetse no kuba amarondo atakitabirwa nk’uko bikwiye.
Christine NDACYAYISENGA
UMUSEKE.RW


text:
Ni kenshi usanga abasore bibaza ibibazo byinshi ku byerekeye ubusugi bw’abakobwa ugasanga baribaza ikintu gishobora kubereka umukobwa ukiri isugi n’umukobwa watakaje ubusugi bwe.
Muri iyi nkuru turarebera hamwe isugi bisobanura iki, turebe n’uburyo bukoreshwa kugira ngo hamenyekane ko umukobwa ari isugi.
Umukobwa w’isugi : Ni umukobwa utarinjizwa igitsina cy’umuhungu mu gitsina cye, Aha bishatse kuvuga umukobwa utarakora imibonano mpuzabitsina na rimwe.
Iyo hagize ikindi kintu kibasha kugera mu gitsina cy’umukobwa atari igitsina cy’umugabo ntibavuga ko umukobwa yatakaje ubusugi, urugero urutoki rwe cyangwa urwa mugenzi we, agatambaro k’amazi n’ibindi bishobora kwifashishwa yisukura.
Ese agahu gato kaba kometse inyuma ku gitsina cy’umukobwa utarakora imibonano mpuzabitsina (Hymen) nicyo kimenyetso cyonyine cyakugaragariza umukobwa utarakora imibonano mpuzabitsina ?
Bavuga ko Hymen iyo yacitse atari cyo kimenyetso cyonyine gishobora kukwereka ko umukobwa yatakaje ubusugi bwe, aka gahu gashobora gucika biturutse ku mpamvu nyinshi zitandukanye.
Urugero, aka gahu gashobora gucika bitewe n’uko umukobwa yakoze sports, yagenze cyane, gusa iyo aka gahu gacitse biturutse ko yakoze imibonano mpuzabitsina aba yaratakaje ubusugi bwe.
Ese kuva amaraso cyangwa kubabara cyane igihe akoze imibonano mpuzabitsina nibyo bigaragaza umukobwa ukiri isugi ?
Oya, ibi sibyo kuko umukobwa ashobora kuva amaraso mu mibonano mpuzabitsina akanababara kandi atari isugi, Ikindi ni uko Hymen ishobora gucika ariko ntave amaraso cyangwa ngo ababare.
Ese umuganga ashobora kumenya ko umukobwa akiri isugi?
Oya, Icyo muganga ashobora kubona ni ukumenya niba hymen yawe yaracitse cyangwa yaravuye mu mwanya wayo, byumvikane ko muganga adashobora kumenya ko ukiri isugi 100% kuko twabonye ko hymen ishobora gucika biturutse ku mpamvu zitandukanye harimo no gukora sports.
Gusa icyo muganga akora akubaza niba warigeze gukora imibonano mpuzabitsina mu buzima bwawe mbere y’uko agusuzuma (Gynecological Examination) bityo bimufasha kumenya ubwoko bw’igikoresho akoresha( Speculum) kugira ngo ntiyangize Hymen yawe.
Ni gute abakobwa bashobora kubeshya ko ari amasugi kandi barakoze imibonano mpuzabitsina ?
Ngo abakobwa benshi bajya babeshya abahungu ko ari amasugi kandi barakoze imibonano mpuzabitsina.
Urugero, abakobwa bamwe ngo bashobora gusaba abahungu gukora imibonano mpuzabitsina yo mu kibuno ( Anal penetration) Iyo babigenje gutya ka gahu ka hymen ntigacika kuko batakoze imibonano mpuzabitsina mu buryo busanzwe ahubwo bakoze imibonano mpuzabitsina yo mu kibuno. Aha kandi twakibutsa abakoresha ubu buryo ko bugira ingaruka mbi, muri ubu buryo kandi biroroshye cyane kwanduriramo SIDA.
Hari bamwe bibeshya cyane iyo umukobwa yakoze imibonano mpuzabitsina bakiruka bajya kureba mu mashuka ko umukobwa yavuye amaraso kugira ngo bamenye ko yari isugi, ibi ntabwo ari byo dukurikije ibyo tumaze kubona kuko iki si ikimenyetso simusiga kigaragaza ubusugi.


text:
Uburyo bwakoreshejwe mu kurinda inyamanswa za Pariki bushobora no kwifashishwa mu kwita ku mashyamba
Bamwe mu baturage baturiye Pariki cyane cyane iy’i birunga bari mu bahawe amasomo yo kubungabunga inyamanswa, aba biganjemo abahoze ari ‘ba rushimusi’ bahiga inyamanswa muri Pariki none ubu ni ikitegererezo mu kuzirinda, Minisiteri y’ubutaka n’amashyamba, MINILAF nayo ivuga ko ifite gahunda yo kurindisha amashyamba abaturage bayegereye bari basanzwe bayonona.
Perezida wa Repubulika Paul Kagame aherutse kugaruka ku kuba harifashishijwe abashimutaga inyamanswa bakagirwa abazirinda byafashije mu buryo bwinshi kuko byanatumye baba abantu beza bubahiriza amategeko aho gukomeza kuyica, ibi Perezida Kagame yabivuze ubwo yasobanuriraga umunyamakuru Peter Greenberg atunganyaga filimi mbarankuru igaragaza intambwe y’iterambere u Rwanda rumaze gutera yiswe "Rwanda: The Royal Tour".
Uwizeye Emmanuel ushinzwe ishami ry’amashyamba muri iyi Minisiteri, yavuze iyi gahunda kuri uyu wa kane tariki 3 Gicurasi, ubwo yaganiraga n’itsinda ry’abanyamakuru bari basuye ishyamba rya kimeza rya Kibirizi riri mu karere ka Nyanza rifite hegitari zisaga 160.
Uwizeye yagize ati “Abatashya inkwi n’ibindi bikorwa abantu bakorera mu ishyamba bigomba kugabanuka, kubigabanya rero ni uko abantu babasha kubona ikindi kintu kibatunga, bakabasha kurinda rya shyamba ariko na bo bakaribyaza umusaruro […] Abantu bishyize hamwe bagakora amakoperative twareba uburyo tubafasha kugirango babashe kubyaza umusaruro inkengero z’ishyamba ariko bakaririnda, bagashakirwa nk’amahugurwa abongerera ubumenyi, wenda bakorora inzuki cyangwa bagahinga ibihumyo ariko by’umwihariko bakarinda ishyamba ngo ritazageraho ngo rizime kandi rifite akamaro gakomeye ari ukurinda isuri, kwita ku bidukikije n’ibindi”.
Ishyamba rya Kibirizi riri ku musozi muremure, abanyamakuru bawuriye bareba berekwa byinshi ku kamaro ko kubungabunga amashyamba nka ryo
Mu Rwanda hari udushyamba 107 twa kimeza tutagendwa n’itegeko rigenda andi mashyamba manini, gusa turinzwe n’iteka ryihariye rya Minisitiri, 20 muri two ni two tuzatangirizwaho gahunda yo gukangurira abaduriye kuturinda kandi n’ingengo y’imari y’iyi gahunda ikaba yarateganyijwe.
Dismas ushinzwe amashyamba mu kigo cy’amazi n’amashyamba, RWAFA, avuga ko bidakwiye ko abaturage banengwa kwangiza amashyamba gusa kuko no kuba amwe agihari bakwiye kuba babishimirwa kuko bashoboraga no kuba barayatemye cyane cyane amashyamba mato.
Ikindi cyakomojweho kizifashishwa mu kubungabunga amashyamba, harimo kongera ibiti bivangwa n’imyaka cyane cyane ku batuye ahegereye amashyamba, kugirango ibikomoka ku biti byakenerwa na bo bage babikura kuri ibyo bivangwa n’imyaka bityo bigabanye abakwangiza amashyamba.
Abana twasanze munsi y’iri shyamba batubwiye ko ari ryo batashyamo inkwi zo kutekesha kandi ko ntawigeze ubabuza.
Kugeza ubu mu Rwanda amashyamba afite 29.6% by’ubuso bw’igihugu buriho ubutaka, intego ya Leta ni uko muri 2020 amashyamba azaba ari kuri nibura 30, ni umuhigo usa n’utoroshye kuwugeraho utekereje ko hasigaye umwaka umwe n’igice gusa ngo hagere.


text:
Hirya no hino mu turere hakunze kumvikana abasore cyangwa inkumi bafatirwa mu bikorwa by’ubujura cyangwa bakoze amahano yo kwica ababyeyi babo bapfa imitungo kandi abo babyeyi ari bo bayishatse.
Mu karere ka Huye ho hakunze kugaragara amabandi atobora inzu nijoro, ahanini ugasanga abafatirwa mu bikorwa bibi nk’ibyo ari abakiri urubyiruko.
Umuyobzi w’Akarere ka Huye, Kayiranga Muzuka Eugène, ubwo yitabiraga igikorwa cyo gutanga inyemezabumenyi ku banyeshuri 65 basoje amasomo y’imyuga mu kigo Karibu Peace Center (KPC) giherereye ku Karubanda mu Karere ka Huye, yakebuye abafite imyitwarire mibi.
Mu bahawe inyemezabumenyi harimo abize amasomo ajyanye no gutanga serivise z’ubukerarugendo, kwakira abashyitsi, gutunganya ibyumba byo mu mahoteli n’iyindi ndetse hahuguwe n’abakozi bo mu rugo bagera kuri 12 bigishwa akazi kabo gakorwa neza birinda amakosa n’amakimbirane yo mu ngo.
Nyuma yo kugaragarizwa ko abize muri icyo kigo bose babonye akazi abandi bihangira imirimo, Umuyobozi w’Akarere ka Huye, Kayiranga Muzuka Eugène, yasabye ubuyobozi bwacyo kwagura ibikorwa no kubimenyekanisha kurushaho kugira ngo abakigana babe benshi.
Muzuka yaboneyeho umwanya wo guhanura abakiri bato, abagira inama yo gukunda umurimo no kuwukora kuko ari byo bizabarinda ubusambo, ingeso mbi n’amakimbirane ashingiye ku mutungo.
Ati “Kwitabira umurimo no kuwukunda ni byo bizagabanya ya makimbirane kuko bimwe mu byo abantu bapfa ni ibishingiye ku mibereho (…) kuko uramutse ukora hari byinshi wageraho utararikiye iby’abandi. Turacyafite abantu batabitekerezaho, usanga hari abirirwa badakora kandi bakabaye baza kwiga hano bakagira ubumenyi bibafasha kugira icyo bakora kibaha amafaranga”.
Ubuyobozi bw’ikigo Karibu Peace Center (KPC) bwavuze ko abahize bose mu gihe cy’amezi umunani bafashijwe gushaka akazi, abandi bahakura ubumenyi bajya kwihangira imirimo.
Frank Ngiruwonsanga wahize avuga ko nyuma y’amezi umunani yahavomye ubumenyi kuri ubu akaba akora muri hoteli mu mujyi wa Kigali, kandi akora neza akazi ashinzwe.
Ati “Bitewe n’ubumenyi nakuye muri Karibu Peace Center nigiriye icyizere njya gushaka akazi i Kigali muri Hotel barakampa, ubu nkora mu bijyanye no gutegura no kwakira abantu kandi mbikora neza kandi hari aho bingejeje”.
Muri iki kigo hagaragamo na bamwe mu barangije kwiga Kaminuza banze kujya kwicara mu rugo no kuba abashomeri bahitamo gushaka umwuga bakora wabateza imbere.
Umuyobozi wa KPC, Philippe Gatete, avuga ko yashinze icyo kigo mu Rwanda agamije gufasha akarere ka Huye mu bukerarugendo, amahugurwa n’iterambere, bityo ahitamo gufasha ababyifuza kugira ngo nabo bagire aho bigeza.


text:
Uyu muhango wabaye ku wa 4 Gicurasi 2018, witabiriwe n’abanyamuryango ba Isooko Association baturutse muri kaminuza zitandukanye n’abandi barangije kwiga ndetse n’abanyeshuri bo muri Kaminuza y’u Rwanda muri Koleji yigisha iby’Icungamutungo n’Amabanki (CBE) bibumbiye muri AERG.
Ni umuhango wabanjirijwe n’urugendo rwo kwibuka, gusura no kunamira Abatutsi basaga ibihumbi 250 bashyinguye mu Rwibutso rwa Jenoside rwa Kigali ku Gisozi, usozwa n’ijoro ryo kwibuka ryabereye i Gikondo muri CBE.
Mu biganiro bitandukanye byatanzwe, uru rubyiruko rwagarutse cyane ku guharanira ko ibyabaye mu 1994 bitazasubira ukundi, haba mu Rwanda n’ahandi ku Isi.
Nk’uko Bigirumwami Jonathan, Umuyobozi wa Isooko Association yabivuze, urubyiruko rugize iri huriro ry’abanyeshuri biga muri za kaminuza n’abayirangije rwashyize muri gahunda zarwo kurwanya abafite ingengabitekerezo ya Jenoside ndetse n’abayipfobya.
Uru rubyiruko kandi rwahamagariwe kurushaho kwimakaza ubumwe n’ubwiyunge, bahabwa umukoro wo kujya kwigisha abandi banyamuryango bari hirya no hino mu gihugu badasobanukiwe amateka nyayo ya Jenoside, n’abatarumva umusanzu wabo mu guharanira ko itasubira ukundi.
Isooko Association ni ihuriro ry’abanyeshuri baturutse mu mashuri makuru na za kaminuza zitandukanye. Ryatangijwe mu 1995 mu yahoze ari Kaminuza Nkuru y’u Rwanda, mu rwego rwo guteza imbere umuco, imibereho myiza y’abanyeshuri no kongera imikoranire n’umuryango Nyarwanda.


text:
Hari tariki 24 Werurwe 2016 ubwo umukuru w’igihugu yasuraga aka karere, maze agezwaho ikibazo cy’imyaka n’imirima y’abaturage byanyijwe n’umuyoboro w’amashanyarazi ariko ntibahabwe ingurane z’ibyabo byangijwe. Icyo gihe mu kugisubiza, umuyobozi w’akarere ka Gakenke, Nzamwita Déogratias, yagize ati"Nyakubahwa Perezida wa Republika amafaranga y’aba baturage yatugezeho n’ubu twayabaha."
Icyo gisubizo abaturage bacyakirije amashyi y’urufaya ku buryo ntawashidikanya ko batashye bishimye, bazi ko bagiye kwishyurwa.
Gusa nyuma y’amezi akabakaba umunani bahawe iki gisubizo cy’uko amafaranga yo kubishyura ahari, bamwe mu baturage bafite icyo kibazo bo mu Murenge wa Kamubuga, babwiye IGIHE ko kugeza n’ubu ingurane bemerewe batarazihabwa.
Nyiranzayino Souzanne yagize ati "Njye bantemeye ibiti mu ishyamba bambuza no kubicana ngo bazatwishyura none maze imyaka ine nta ngurane nari nabona, twarabajije akarere katubwira ko amafaranga ahari ariko ntayo baduha hagiye gushira umwaka."
Kamanzi Innocent na we yagize ati"Meya yatwemereye ko amafaranga yacu yaje imbere ya Perezida ubwo yari yadusuye i Nemba, ariko tubabazwa no guhora kuri SACCO tukayabura, amezi abaye hafi umunani, bangije ibigori byanjye kandi byari byeze, bambuza kubijyana barambwirira ngo bazatwishyura."
Bakomeza bavuga ko kuba baremerewe amafaranga yabo y’ingurane imbere y’umukuru w’igihugu ariko ntibayahabwe, ngo nta kindi cyizere cyo kuyabona bafite bagasaba inzego nkuru ko zabakurikiranira iki kibazo.
Umuyobozi w’akarere ka Gakenke, Nzamwita Déogratias, avuga ko hari bamwe bayabonye abandi hakaba hakinozwa lisiti yabo ngo bayahabwe.
Ati"Twari tuzi ko aba bazishyurwa na REG ariko mu masezerano dusanga bazishyurwa n’akarere, ubu hari kunozwa lisiti bitarenze ukwezi kwa kabiri (2017) bazaba bayabonye."
Uyu muyoboro w’amashanyarazi wangije ibikorwa by’abaturage uhuriweho n’Uturere twa Gakenke, Musanze na Nyabihu.


text:
Iri genzura rikozwe nyuma y’uko hagaragaye ko hari umubare w’abana ugaragazwa ko wataye ishuri nyamara imyirondoro yabo itagaragazwa n’abayobora ibigo by’amashuri, n’aho bivugwa ko bareka ishuri bakajya ntibahagaragare.
Akarere kavuga ko harimo abayobozi b’ibigo by’amashuri berekana umubare munini w’abana bafite mu ishuri, kugira ngo babone amafaranga menshi leta igenera buri mwana.
Bikiyongeraho n’abanasibiza abana kugira ngo bazatsinde neza ariko nabo bakababara nk’abataye ishuri.
Umuyobozi w’akarere ka Nyamasheke, Kamali Aime Fabien, avuga ko kugeza ubu hari imibare y’abanyeshuri bataye amashuri nyamara imyirondoro yabo ntibashe kugaragara.
Agira ati “Twatangiye gukora ubugenzuzi ikigo ku kindi kugira ngo tumenye abana bataye ishuri nyakuri, kuko tubona imibare idahura n’imyirondoro ihari, bikavugwa ko imibare yongerwa n’abana ba baringa abandi bagasibizwa bakagaragazwa nk’abataye ishuri.
Uwo tuzasanga yarakoze bene ayo makosa azabihanirwa n’amategeko.”
Umwe mu barimu bakurikirana abana umunsi ku munsi avuga ko koko aya makosa ashoboka cyane, bikazasaba ubusesenguzi bukomeye kugira ngo iki kibazo cy’abana bata ishuri kigaragare mu buryo burimo ukuri.
Ati “Hari abana bata ishuri babuze ibikoresho nkenerwa nk’imyambaro, ibikoresho by’ishuri, bakigira mu mirima y’ibyayi, gukorera amafaranga mu ngo no gucuruza mu masoko.
Ariko imibare akenshi izamurwa n’abayobozi b’ibigo bashaka kubona indonke mu mafaranga bahabwa na leta.”
Mu karere ka Nyamasheke habarurwa abana barenga ibihumbi bitandatu bataye ishuri. Abana badafite imyirondoro y’amazina yabo n’aho bakomoka ntibaramenyekana umubare.
ubuyobozi bw’akarere butangaza ko mu gihe cy’icyumweru hakwiye kuba hamaze kumenyekana ukuri ku mibare nyakuri y’abana bataye ishuri.


text:
Ku munsi w’ejo nibwo hizihizwaga umunsi mpuzamahanga wahariwe ubugwaneza, uyu munsi ukaba uje usanga ubugwaneza ngo butagikunda kugaragara cyane mu bantu, aho ndetse ngo byageze n’aho ubushakashatsi bwakorewe muri Amerika bwarerekanye ko ngo iyo wirinze ibyo kugwa neza ku kazi ngo aribwo uba ufite amahirwe yo kukarambaho !
Ariko ibi ngo ntibibuza ko ugaragaza ubugwaneza abyungukiramo mu buryo bukurikira, nk’uko Topsante.com ibigaragaza :
1. Kugira ubugwaneza ngo ni byiza ku buzima.
Uko umuntu arushaho kuba umugwaneza, ngo ni nako aba arimo ahungira kure ikibazo cya dépression cyangwa se nko kwiheba, ari nabyo bikunda kuviramo abantu bamwe na bamwe kwiyahura.
Ibi kandi ngo si amagambo gusa kuko na science ibyerekana, ngo umutima mwiza, ubugwaneza, ngo kubigaragaza byaba bituma umubiri w’umuntu uvubura umusemburo witwa sérotonine, uyu ngo ukaba ugira uruhare mu kugabanya stress.
Ikirenze ibi kandi, gukunda abantu no gushaka kubagirira neza nabyo ngo byaba bikora nk’ikiyobyabwenge ku bwonko gituma buruhuka kandi bukabasha gutanga ibyishimo.
2. Ubugwaneza ngo butuma abandi bakora neza kurushaho
Uko urushaho kwita ku bantu, ndetse byanarimba ukabaha impano zoroheje, ibi ngo bituma ubikorerwa arushaho kugira ubwonko bwibuka, akngera ubushobozi bwe bwo gufata mu mutwe, akongera ububasha bwo gushaka gukora udushya kandi akongera ubushobozi bwe bwo gukemura ibibazo.
3. Ubugwaneza bwerekeza ku byishimo
Ubushakashatsi butandukanye ngo bwerekanye ko gukora neza bituma umuntu yishima kurushaho. Ibyo ngo bikagenda birushaho kwiyongera uko umuntu akora ibikorwa byiza bitandukanye.
4. Ubugwaneza burandura
Iyo ugwaneza ngo utuma abo ubugaragariza nabo bagenda babugira, cyane cyane bahereye mu kubukwitura nawe, maze ngo ugasanga bihindutse uruziga rudacika. Akenshi rero ngo uko utanga cyane usanga ariko nawe uhabwa cyane, kandi ngo akenshi noneho ukanahabwa n’abo utanahaye !


text:
Urwenya rwoherejwe na MACHOMACHOZIMAACHONI:
Sun, 05 Jun 2011 09:16:21 +0200
GATERA, umushoferi w'amakamyo-rukururana yagiye i MOMBASA gupakira ibicuruzwa. Mu gihe barimo bapakira ikamyo haca umubikira w'umunyarwandakazi wifuzaga kuza hano i Kigali mu nama, akaba yari yarase indege imuzana. Yinginze Gatera ngo bazane mu ikamyo undi aremera.Uko bakora ibirometero niko GATERA yatereraga akajisho ku bibero, mu maso no ku magauru bya wa mubikira. Yari mwiza bihebuje, yari Bwiza bwa Mashira budashira..., yari afite ubwiza burenze kure ubwa BASHABE K.; yari mwiza kuruta Beyoncé,Maria carhey,Killy Minogue cyangwa Jennifer Lopez. Gatera ubwo irari ry'umubiri ryamurushije intege yibaza uko ari bubigenze n'aho ari buhere ngo abaze umubikira w'abandi ibidakunze gushoboka!!! Ubwo bari bageze muri Kenya ahitwa "TSAAVO NATIONAL PARK", Gatera imodoka ayikura ku muhanda munini yinjira muri parking nini yagenewe amakamyo. Hari mu ma saa saba z'ijoro. Umubikira abaza Gatera impamvu bataye umuhanda, undi amubwira ko amazi yashize muri Radiator, ko nibakomeza kuyigenderaho ikamyo iribufatwe n'inkongi y'umuriro igashya igakongoka, bagahiramo bombi. Umubikira ashya ubwoba abaza Gatera ati: "None turabigenza dute?". Gatera ati: "Urabona ko turi muri park, ntihatuwe ubu dukikijwe n'intare, ingwe, impyisin'izindi nyamaswa z'inkazi. Nta mugezi utwegereye, igisigaye ni ukwishakaho amazi". Umubikira n'ubwoba bwinshi ati:"Gute se"?. Gatera ati: "Biroroshye rwose, ni ugusooba=kwihagarika tugashyira muri radiator imodoka ikaka tukagenda bityo ntituribwe n'ibikooko cyangwa ngo ukererwe inama yawe". Umubikira yitsa imitima,nuko ageze aho aremera. Gatera ubwo yafunguye Kapo (Capot) y'imodoka aranyara,nuko abwira umubikira nawe ngo yurire biramunanira. Nibwo Gatera yamubwiye ko nta kibazo, ko afite agapompo (pump) aramwohereza mu ruhago akazivoma ubundi akazijyana mu i kamyo.Umubikira ati :"Kampe nihereere". Undi ati:"Ntugomba kujya kure yanye turi mu ntare n'ingwe,byongeye ako gapompe kanteyeho narakavukanye niyo mpamvu data buja yahise ampa akazi byihutirwa kuko tutari benshi bakavukana". Ubwo Gatera yafashe ikaanga n'umukeeka mu modoka,bihina munsi yayo arasasa,nuko we n'umubikira "Bashakisha amazi yo gushyira muri radiator y'imodoka". Umubikira yumvise agapompe aranezererwa cyane, nuko arasakuza cyane ati : "Gatera, gumya winjize ako gapompe, komereza aho, ako gapompe gafite umunnyengeteeeeeeeeeeeeeera waaaaaaaaaaaaaa!".Kera kabaye,gushakisha amazi birarangira, umubikira akorakoye ikaanga bari bisasiye yumva ryatose ryajandamye, niko gushidukira hejuru abwira Gatera ati: "Twaruhiye agatsi, amazi yose yamenetse hasi". Gatera ati :"Ntugire ikibazo, kubera ko ufite amazi menshi yakurenze, ipompo yuzuye irarenza, igiye guturika nibwo yamennyeho make". Nuko Gatera n'umubikira burira ikamyo arayatsa si ukuyikubita ikiboko arusha SHUMAKERI uba uwa mbere ku isi mu masiganwa y'amamodoka!!!!!!
Uru rwenya rufite amanota


text:
Urwenya rwoherejwe na eliane:
Thu, 20 Sep 2012 11:20:10 +0200
Mu gihe cyashize, muri segiteri imwe yo mu giturage hari hubatse Paruwasi, hakaba Padiri mukuru wangaga icyaha cy’ ubusambanyi cyane ku buryo uwajyaga kucyicuza muri penetensiya byabaga ngombwa ko atongana na Padiri, kandi muri ako gace hari ubusambanyi bukabije.
Abakiristu bamaze kubona ko Padiri wabo atihanganira icyo cyaha, biga umutwe wo guhindura inyito yacyo, bajya mu ntebe ya penetensiya aho kubwira padiri ko basambanye, bakamubwira ngo baranyereye baragwa. Umupadiri amaze kubona ko kunyerera ukagwa byabaye ikibazo gikomeye, yibaza uko byazagabanuka biramushobera ni uko yigira inama yo kuzabivugana na konseye w’ iyo segiteri.Umunsi umwe yitemberera mu gasantere ahura na konseye, niko kumubwira n’ akababaro kenshi ati: “Rwose konseye ko abaturage bawe bashize banyerera bakagwa, wamfashije ugakora iyi mihanda ko wenda ubunyereri bwagabanuka abaturage bawe ari nabo bakiristu banjye ntibazongere kunyerera”.Konseye hamwe n’ abo bari kumwe bari bazi icyo kunyerera ukagwa bisobanuye baraseka cyane. Ni uko Padiri arababara cyane yumva ko konseye nta gaciro abihaye kuko abisetse. Niko kuvuga ababaye ati: ”Nyamara Konseye n’ ubwo ubiseka birakomeye kuko n’ umugore wawe amaze kunyerera akagwa inshuro eshatu zose”, arongera ati: ”Ubwo urumva ko ikindi gihe uretse kugwa azanavunika”. Konseye n’ abo bari kumwe barumirwa kuko batibazaga ko uwo mugore we asambana nako anyerera akagwa.
Uru rwenya rufite amanota


text:
Uyu muraperi wakunzwe mu ndirimbo zitandukanye zirimo ’Uruhinja’, ’Care’, ’Twarayarangije’, ’Imyoto’ n’izindi yaherukaga kubica mu yitwa ’Ikiryabarezi’ yagereranyirijemo abakobwa bakura ibyinyo abasore n’inyito yahawe ibimashini by’urusimbi.
Ama G the Black yongeye gusohora indirimbo yise "Ntaho Tuzajya" yumvikanamo aririmba ku gahinda yatewe n’ibura rya bagenzi be mu muziki akanavuga ko akumbuye Tuff Gang, yanakomoje ku buryo Hip-Hop ngo muri iki gihe yimwe amatwi hakimikwa izindi we yita ’injyana z’abishimye’.
Yabwiye IGIHE ko abo yashatse kuririmba babuze mu muziki ari abaraperi, ati "Ni abaraperi bose bose." Abajijwe icyo akumburiye Tuff Gang, asubiza agira ati "Icyo nashatse kuvuga ni uko nkumbuye kumva bacurangwa kuri radiyo, kumva bakora indirimbo nshyashya, basubirana cyangwa bakabikora ukundi, njye nkumbuye bya bihe byageze bose bari kumwe nk’itsinda."
Yongeyeho ati "Muri iyi minsi Hip Hop ntigikinwa cyane nka mbere, ibyo dusigaye twumva ni biriya nyine wumva, bya buriya bwoko. Izo zikinwa nta kibazo ziteye, ntabwo nashatse kuvuga ko zo nta kigenda kuko nizo nyine ziri kuri radiyo ahantu hose, ariko injyana z’abababaye ntabwo zigikinwa cyane ubanza byaraciyemo abantu bose muri iki gihe bishimye. Nkumbuye ziriya kuko ari zo zandyoheye kurusha iziriho ubu."
Ama G the Black avuga ko kugeza ubu atarabona neza aho umuziki w’injyana ya Hip Hop akora uri kwerekeza kuko ngo habaho ihindagurika ry’ibintu mu buryo butungurana, ibyo akabihuza n’uko mu 2012 wabonaga iyo njyana iri heza abona ko igiye kugera ku rwego ruhambaye ariko nyuma izindi zikayigaranzura.
Yongeyeho ati "Njyewe ku giti cyanjye mu gushyira umusanzu mu kugarura uburyohe ibyo twakoraga byahoranye, ndategura gukora indirimbo zo muri buriya buryo gusa, zimwe batumenyeho. Ni izo ngiye kujya nkora cyane, ibindi ndi kubishyira ku ruhande."
Mu ndirimbo "Ntaho Tuzajya", mu gitero cya kabiri cyayo, mu magambo yumvikana nk’acikagurika, Ama G araririmba ati "Nkumbuye Bulldogg, nkumbuye Fireman, nkumbuye Green P, nkumbuye Jay Polly, nkumbuye na bazina P Fla, muri macye nshaka kuvuga ko nkumbuye Tuff Gang."
Mu gusoza iyi ndirimbo hari aho Ama G asubiramo indirimbo zo mu bihe bitandukanye, agatangirira ku "Kubaka izina" ya Mahoniboni kugeza ku zo abahanzi barimo The Ben, Bruce Melodie na King James baririmba muri iki gihe.
Ama G yavuze ko nyuma y’iyi ndirimbo yasohoye ateganya gushyira ahagaragara izindi ziri mu mujyo umwe na yo. Muri izo harimo iyitwa "Iby’Isi" yakoranye n’umuraperi Jay C, "Agasobanuye" n’indi mishinga ateganya izajya ijyana n’amashusho.


text:
Rusizi: Abiga Ubumenyingiro ngo ntibahabwa umwanya uhagije wo gushyira mu ngiro ibyo biga
Bamwe mu Ubumenyingiro mu rwunge rw’amashuri rwa Gihundwe ruherereye mu karere ka Rusizi, basaba bakongererwa amasaha yo gushyira mu bikorwa ibyo biga.
Kongera aya masaha ngo bizabafashakurushaho gucengerwa n’ibyo biga, bityo bakazasoza abmashuri bafite ubumenyi bujyanye n’icyerekezo cy’igihugu cyo kwihangira imirimo badategereje akazi muri Leta.
Aba banyeshuri basobanura ko amasomo yo gushyira mu bikorwa ibyo biga mu makaye (Practices) ahabwa amasaha abiri gusa mu cyumweru, mu gihe ayo biga mu makaye bandika ahabwa amasaha arindwi.
Aha basaba ko amasaha yo gushyira mu ngiro ibyo baba bize yakongerwa igihe kuko abafasha cyane kurushaho gucungerwa n’ ibyo biga, bikazabafasha kwihangira imirimo nyuma yo kurangiza ishuri.
Mugiraneza Jean Claude yagize ati” Twize iby’amashanyarazi, twiga ibyo gukora amasabune n’ubundi bumenyingiro butandukanye, ariko kubera ko tutabona umwanya uhagije wo kubishyira mu ngiro, ndamutse mbonye akazi muri Leta byangora kugakora neza, kandi ntanakabonye kwihangira imirimo ntubyanyorohera."
Kanyabigega Deo, umwe mu babyeyi bize hambere avuga ko mu gihe cyabo bigaga buzuza amakaye bagafata mu mutwe cyane ariko batazi kuba bashyira mu bikorwa ibyo biga.
Ashima imyigire y’ubu kuko umwana ashobora kurangiza amashuri akaba yabasha kwirwanaho yihangira umurimo, ariko agasaba ko abana bahabwa umwanya uhagije wo kubinononsora.
Ati” Twabonye ibintu byo kwihangira imirimo biradushishikaza cyane. Ni ibintu bifite akamaro kuko umwana ntabwo ava ku ishuri ngo abure icyo amara cyangwa ategereze ko hari uzamuha akazi kuko baba baramuremyemo kwihangira umurimo.”
Tuyishime Valense, Umuyobozi w’urwunge rw’amashuri rwa Gihundwe, avuga ko iki kibazo koko bagifite, akemeza ko bagiye gushyira ingufu mu masomo y’ubumenyingiro haba mu kongera igihe cyo gushyira mu bikorwa ibyo abanyeshuri biga mu makaye ndetse no kongera ibikoresho bibafasha mu gushyira mu bikorwa ibyo biga.
Kugeza ubu abanyeshuri biga mu mashami atandukanye muri uru rwunge babasha kuba bakwikorera isabune, gushyira amashanyarazi munzu, gukora umuti wica udusimba twangiza imyaka y’abaturage nka nkongwa n’ibindi.


text:
Intore z’abarangije amashuri yisumbuye zafashije benshi gusubira mu ishuri
Mu Karere ka Burera habaruwe abanyeshuri 5001 biga mu mashuri abanza n’ayisumbuye, bataye ishuri. Kuri ubu abarenga 3700 bamaze kurisubiramo.
Ubuyobozi bw’Akarere ka Burera buhamya ko mu mezi atandatu intore z’abanyeshuri barangije ayisumbuye, zimaze ku rugerero, zagize uruhare rukomeye mu gutuma abanyeshuri benshi, bo mu mirenge itandukanye, basubira ku ntebe y’ishuri.
Urugero rwo hafi ni urw’umurenge wa Cyanika. Uwo murenge uturiye umupaka uhuza u Rwanda na Uganda. Abenshi mu bana bata ishuri birirwa kuri uwo mupaka ndetse no mu dusantere dutandukanye bakorera amafaranga, ntibabe bagikozwa ibyo kwiga.
Ariko kubera intore z’abanyeshuri barangije ayisumbuye, byatumye abari barataye ishuri babarirwa muri 550 bo mu mashuri abanza ndetse na 13 bo mu mashuri yisumbuye basubira kwiga.
Izo ntore zivuga ko icya mbere zakoze kugira ngo abo banyeshuri bose basubire ku ishuri ari ukujya mu ngo z’abaturage zirimo abana bataye ishuri, bakaganiriza ababyeyi n’abana babereka ibyiza byo kwiga.
Kuba Bapfakurera yarize akarangiza ayisumbuye afite umugore n’abana byabaye ubuhamya busuza benshi mu ishuri.
Ngo bitanzeho n’ingero berekana ko muri iki gihe kwiga, bakajijuka, bakamenya kuvuga indimi bizabafasha mu mirimo itandukanye bazakora hirya no hino.
Bapfakurera Jean Leonard ufite imyaka 37 y’amavuko, ufite umugore n’abana batanu, avuga ko hari benshi yafashije gusubira mu ishuri, nyuma yo kubabwira uko yize akuze, kandi atunze n’umuryango. Yize ibijyanye n’ubumenyamuntu (HEG).
Agira ati “Ni bo banampaye ubuhamya ko kubona umuntu ungana nanjye najya kwiga bituma na bo basubira mu ishuri. Harimo nk’umuturage wari warataye ishuri yiga muri segonderi ariko ubungubu ageze mu mwaka wa gatandatu, ari njyewe umwigishije ibyiza byo kwiga.”
Izo ntore zikomeza zivuga ko mu rugo bageragamo bagasanga ababyeyi ari bo batumye umwana wabo ava mu ishuri, babibwiraga ubuyobozi bugakurikirana ababyeyi, bukabahwiturira gusubiza umwana wabo ku ishuri.


text:
Ahabwa akato kubera kubyara abana bafite ubumuga bw’uruhu
Ububyeyi wo mu Karere ka Kayonza ufite abana bafite ubumuga bw’uruhu ahamya ko abangamiwe n’abaturanyi bahora bamuha akato kubera abo bana.
Uyu mubyeyi witwa Nyirabahinde Jaqueline, utuye mu Murenge wa Nyamirama, yabyaranye n’umugabo we abana batatu barimo babiri bafite ubumuga bw’uruhu.
Avuga ko imiryango y’abaturanyi, umuryango yashatsemo yose imuha akato, imukwena, imubwira ko abo bana bafite ubumuga bw’uruhu yabyaye ntacyo bamaze.
Agira ati “Abaturanyi barambwira ngo aba bana nimbajugunye,ngo sinkabahe ibere kandi ngo babatera isesemi,ngo ntibarya babareba!
Bikankomeretsa umutima bakambwira ngo nimbajugunye,nanjye byabanje kungora kubyakira ariko nkihangana nkabarera.”
Akomeza avuga ko abo baturanyi banabwira umugabo we ko abo bana bafite ubumuga bw’uruhu atari abo babyaranye ko ahubwo yabyayeye ahandi, yamuciye inyuma.
Bamuhamiriza ko ngo uwo babyaranye ari udafite ubumuga bw’uruhu. Uwo ni imfura yabo ufite imyaka umunani y’amavuko.
Nyirabahinde akomeza vuga ko umwe muri abo bana bafite ubumuga bw’uruhu ufite imyaka itanu y’amavuko, yamujyanye ku ishuri abandi banyeshuri baramuseka bityo yanga gusubirayo.
Uyu mugore n’umugabo we ngo batunzwe no guca inshuro. Indi ngorane bahura nayo ni iyo kubona amavuta yo gusiga abo bana abarindwa ubukana bw’imirasire y’izuba. Ayo mavuta agura ibihumbi 30RWf kandi ngo kuyabona ni ingorane.
Robert Gakumba, uhagarariye abafite ubumuga mu Karere ka Kayonza yagize avuga ko ikibazo cy’uwo muryango atari akizi.
Ahamya ko ariko agiye kugikorera ubuvugizi kugira ngo Nyirabahinde n’abana be ubuyobozi bugire icyo bwabafasha.
Akomeza ashimira Leta y’u Rwanda yatumye abafite ubumuga bahabwa ijambo.
Avuga ko ababa bagifite imyumvire idahwitse yo gutoteza no kubwira nabi abafite ubumuga bunyuranye ataribyo. Ahamya ko abafite ubumuga nabo bafite ubushobozi bwo gukora imirimo itandukanye.
Dukurikire ukanda kuri Like
Ibitekerezo ( 2 )
nkeka ko ntamuntu mukuru wakagombye gutoteza abababana nubumuga kuko nigikorwa tumaz iminsi tubwirwa nigihugu cyacu
Baramurenganya ntaruhare abifitemo umudamu wese byamubaho nimana ibikora ndumva babaza Imana aho kumusebya umudamu wese Iyo atwite ategereza itegereza umwana Imana izamuha siwe wiha bamureke bumve Ko bibaho